IL-KUMMISSJONI EWROPEA Brussell, 30.9.2015 COM(2015) 472 final 2015/0226(COD) Proposta għal REGOLAMENT TAL-PARLAMENT EWROPEW U TAL-KUNSILL li jistabbilixxi regoli komuni dwar it-titolizzazzjoni u li joħloq qafas Ewropew għal titolizzazzjoni sempliċi, trasparenti u standardizzata u li jemenda d-Direttivi 2009/65/KE, 2009/138/KE, 2011/61/UE u r-Regolamenti (KE) 1060/2009 u (UE) Nru 648/2012 (Test b'rilevanza għaż-ŻEE) {SWD(2015) 185 final}

{SWD(2015) 186 final}



MEMORANDUM TA’ SPJEGAZZJONI KUNTEST TAL-PROPOSTA Raġunijiet u għanijiet tal-proposta L-iżvilupp ta’ suq tat-titolizzazzjonijiet sempliċi, trasparenti u standardizzat jikkostitwixxi pedament tal-Unjoni tas-Swieq Kapitali (Capital Markets Union, CMU) u jikkontribwixxi għall-objettiv prijoritarju tal-Kummissjoni li jappoġġja l-ħolqien tax-xogħol u ritorn għal tkabbir sostenibbli. Qafas ta’ kwalità għolja għat-titolizzazzjoni fl-UE jista’ jippromwovi l-integrazzjoni tas-swieq finanzjarji tal-UE, jgħin sabiex jiġu diversifikati s-sorsi ta’ finanzjament u jiżdied il-kapital disponibbli, biex b’hekk ikun iktar faċli għall-istituzzjonijiet ta’ kreditu u l-mutwanti sabiex jisilfu lill-unitajiet domestiċi u lin-negozji. Fil-Programm ta’ Ħidma tagħha għall-2015, il-Kummissjoni Ewropea stabbiliet l-azzjonijiet iffokati b’10 prijoritajiet u, bħala parti mill-prijorità li tiżviluppa Suq Intern iktar profond u ġust b’bażi industrijali msaħħa, ħabbret li ser timplimenta qafas tal-UE għal titolizzazzjoni sempliċi, trasparenti u standardizzata. Fil-Pjan ta’ Investiment għall-Ewropa ppreżentat mill-Kummissjoni fis-26 ta’ Novembru 2014, il-ħolqien ta’ suq sostenibbli għat-titolizzazzjoni, mingħajr ma jiġu ripetuti l-iżbalji li saru qabel il-kriżi, ġie identifikat bħala wieħed mill-ħames oqsma fejn kien hemm bżonn li tittieħed azzjoni ta’ terminu qasir. It-titolizzazzjoni tirreferi għal tranżazzjonijiet li jippermettu lil mutwanti jew oriġinatur ieħor tal-assi – normalment istituzzjoni ta’ kreditu – sabiex jirrifinanzja sett ta’ self jew assi (eż. ipoteki, kirjiet ta’ karozzi, self lill-konsumatur, karti tal-kreditu) billi jikkonvertihom f’titoli. Il-mutwanti jew l-oriġinatur jorganizza portafoll tas-self tiegħu f’kategoriji ta’ riskju differenti, imfassal skont ir-riskji/gwadanji li jixtiequ l-investituri. Ir-redditi għall-investituri huma ġġenerati mill-flussi tal-flus tas-self sottostanti. Dawn is-swieq mhumiex immirati lejn l-investituri fil-livell tal-konsum. It-titolizzazzjoni hija element importanti ta’ swieq ta’ kapital li jaħdmu kif suppost. Titolizzazzjoni strutturata tajjeb tista’ tkun mezz importanti sabiex jiġu diversifikati s-sorsi ta’ finanzjament u sabiex ir-riskju jiġi allokat b’effiċjenza ikbar fi ħdan is-sistema finanzjarja tal-UE. Tippermetti għal distribuzzjoni iktar mifruxa tar-riskju fis-settur finanzjarju u tista’ tgħin sabiex il-karti bilanċjali tal-istituzzjonijiet ta’ kreditu jkollhom iktar lok fejn jistgħu jkomplu jisilfu lill-ekonomija. B’mod ġenerali, tista’ ttejjeb l-effiċjenzi fis-sistema finanzjarja u tipprovdi opportunitajiet ikbar ta’ investiment. It-titolizzazzjoni tista’ sservi ta’ pont bejn l-istituzzjonijiet ta’ kreditu u s-swieq kapitali b’benefiċċju indirett għan-negozji u ċ-ċittadini (permezz ta’, pereżempju, self u ipoteki għall-finanzjament tan-negozji li jiġu jiswuhom inqas u karti ta’ kreditu) u tipprovdi lill-investituri potenzjali bl-iskopertura għall-klassijiet ta’ assi diżakkoppjati mir-riskju ta’ kreditu tal-oriġinatur. Wara l-kriżi subprime tal-Istati Uniti fl-2007-08, l-awtoritajiet pubbliċi ħadu għadd ta’ miżuri biex irendu t-tranżazzjonijiet ta’ titolizzazzjoni iktar sikuri u sempliċi, u sabiex jiżguraw li jkun hemm fis-seħħ l-inċentivi xierqa li jikkontrollaw ir-riskju – anki permezz ta’ rekwiżiti kapitali ogħla, rekwiżiti tad-diliġenza dovuta u tal-kondotta tal-operazzjonijiet kif ukoll rekwiżiti obbligatorji ta’ ritensjoni tar-riskju sabiex jiżguraw li l-prodotti titolizzati ma jinħolqux biss sabiex jiġu distribwiti lill-investituri, kif spiss kien isir sakemm faqqgħet il-kriżi finanzjarja tal-2008 (l-hekk imsejjaħ mudell “oriġina u ddistribwixxi”). Dawn ir-riformi kienu neċessarji biex jiġi żgurat li tinżamm l-istabbiltà finanzjarja. Bħala riżultat ta’ dawn ir-riformi, issa t-titolizzazzjonijiet kollha fl-UE huma rregolati strettament. Mindu bdiet il-kriżi finanzjarja, is-swieq ta’ titolizzazzjoni Ewropej baqgħu batuti. Dan jidher jikkuntrasta mas-swieq fl-Istati Uniti li rkupraw. Dan minkejja l-fatt li, għall-kuntrarju tal-Istati Uniti, is-swieq ta’ titolizzazzjoni tal-UE felħu għall-kriżi b’mod relattivament tajjeb, tant li t-telf realizzat fuq l-istrumenti oriġinati fl-UE baqa’ baxx ħafna meta mqabbel mal-Istati Uniti. Pereżempju, l-istrumenti ta’ titolizzazzjoni tal-Istati Uniti klassifikati AAA garantiti b’ipoteki residenzjali (residential mortgage-backed security, RMBS) laħqu rati ta’ inadempjenza ta’ 16 % (subprime) u 3 % (primi). Għall-kuntrarju, ir-rati ta’ inadempjenza tal-RMBS tal-UE qatt ma telgħu għal iktar minn 0,1 %. Id-diverġenza hija saħansitra ikbar għall-prodotti klassifikati BBB li fihom ir-rati ta’ inadempjenza tal-RMBS tal-Istati Uniti laħqu massimu ta’ 62 % u 46 % (subprime u primi, rispettivament) filwaqt li r-rati ta’ inadempjenza tal-prodotti tal-UE laħqu massimu ta’ 0,2 %. Filwaqt li s-swieq ta’ titolizzazzjoni fl-Istati Uniti għandhom karatteristiċi differenti minn dawk fl-UE u s-swieq kostitwenti nazzjonali individwali, li kull wieħed minnhom għandu livelli ta’ frammentazzjoni u effiċjenza li jvarjaw, tal-inqas parti mill-irkupru aqwa tagħhom hija dovuta għar-rwol ta’ sponsorizzazzjoni pubblika. Kważi 80 % tal-istrumenti ta’ titolizzazzjoni fl-Istati Uniti jibbenefikaw minn garanziji pubbliċi mingħand Impriżi Sponsorjati mill-Gvern tal-Istati Uniti (eż. Fannie Mae u Freddy Mac). Għaldaqstant, banek li jinvestu f’dawn il-prodotti jibbenefikaw ukoll minn allokazzjonijiet inqas ta’ kapital skont ir-reġim regolatorju tal-Istati Uniti. Din il-proposta hija bbażata fuq dak li ġie implimentat fl-UE sabiex jiġu indirizzati r-riskji inerenti f’titolizzazzjoni tassew kumplessa, opaka u riskjuża. L-enfasi fuq divrenzjar aħjar u l-iżvilupp ta’ titolizzazzjoni trasparenti, sempliċi u standardizzata hija l-pass naturali li jmiss sabiex jinbena suq sostenibbli tal-UE għat-titolizzazzjoni, li jsostni kemm l-investiment fl-UE kif ukoll l-immaniġġjar xieraq tar-riskji. B’hekk, din il-proposta għandha l-għan li: (1)tagħti ħajja ġdida lis-swieq fuq bażi iktar sostenibbli, b’tali mod li titolizzazzjoni sempliċi, trasparenti u standardizzata tkun tista’ taġixxi bħala mezz ta’ finanzjament effettiv lill-ekonomija; (2)tippermetti trasferimenti effiċjenti u effettivi tar-riskju lil sett wiesa’ ta’ investituri istituzzjonali kif ukoll lill-banek; (3)tippermetti li t-titolizzazzjoni taħdem bħala mekkaniżmu ta’ finanzjament effettiv għal xi investituri fit-tul kif ukoll għall-banek; (4)tipproteġi lill-investituri u timmaniġġja r-riskju sistemiku billi tevita r-rikorrenza tal-mudelli difettużi “oriġina u ddistribwixxi”. F’termini ta’ bini ta’ suq għal titotlizzazzjoni sempliċi, trasparenti u standardizzata, l-ewwel pass huwa li jiġu identifikati strumenti solidi bbażati fuq kriterji ta’ eliġibbiltà ċari. It-tieni pass huwa li jiġi rranġat il-qafas regolatorju sabiex ikun jista’ jittieħed approċċ iktar sensittiv għar-riskji. Ma hemm ebda intenzjoni li jitreġġa’ lura dak li ġie implimentat fl-UE sabiex jiġu indirizzati r-riskji inerenti f’titolizzazzjoni ferm kumplessa, opaka u riskjuża. Madankollu, din il-proposta ser tgħin sabiex il-prodotti sempliċi, trasparenti u standardizzati jingħarfu aħjar. Dan il-qafas għandu jipprovdi kunfidenza lill-investituri u standard għoli għall-UE, sabiex jgħin lill-partijiet fl-evalwazzjoni tar-riskji marbutin mat-titolizzazzjoni (kemm fi ħdan il-prodotti kif ukoll bejniethom). Madankollu, qafas ġdid tal-UE ma jiħux post il-bżonn li l-investituri jwettqu d-diliġenza dovuta dettaljata tagħhom. Lanqas ma jikkontrolla r-riskju ta’ kreditu fis-self titolizzat – l-investituri għandhom għad-dispożizzjoni l-firxa sħiħa ta’ possibbiltajiet ta’ investiment adattati għall-preferenzi ta’ riskji u gwadanji tagħhom. Il-kunċett ta’ “sempliċi, trasparenti u standardizzat” (STS) jirreferi għall-proċess li bih tiġi strutturata t-titolizzazzjoni u mhux il-kwalità kreditizja sottostanti tal-assi involuti. Għalhekk dan ma jfissirx li ċerti titolizzazzjonijiet mhux STS, pereżempju dawk li jimplikaw strutturi inqas sempliċi, ma jkunux jistgħu jiġu fformati minn esponimenti sottostanti b’karatteristiċi tal-kwalità kreditizja xierqa. Fil-konklużjonijiet tiegħu wara l-laqgħa tal-25 u s-26 ta’ Ġunju 2015, il-Kunsill Ewropew iddikjara li t-titolizzazzjoni tista’ tipprovdi mekkaniżmu effettiv biex ir-riskju jiġi ttrasferit minn istituzzjonijiet ta’ kreditu għal istituzzjonijiet mhux ta’ kreditu, u b’hekk tiżdied il-kapaċità tal-istituzzjonijiet ta' kreditu li jisilfu, iżda anki sabiex il-finanzjament tal-istituzzjonijiet mhux ta’ kreditu jiġi allokat lejn il-kapital operatorju tal-kumpaniji. Il-Kunsill Ewropew sejjaħ lill-Kummissjoni sabiex tipproponi qafas għat-titolizzazzjoni STS, billi tibni fuq il-bosta inizjattivi kurrenti fil-livell Ewropew u dak internazzjonali, bħala prijorità sa mhux iktar tard minn tmiem l-2015. Fir-Riżoluzzjoni tiegħu ta’ Lulju 2015 dwar is-CMU tal-ekonomija Ewropea, il-Parlament Ewropew osserva li l-iżvilupp ta’ titolizzazzjoni sempliċi, trasparenti u standardizzata għandu jiġi sfruttat aħjar u laqa’ l-inizjattiva sabiex jiġi stabbilit suq tat-titolizzazzjonijiet sostenibbli u trasparenti bl-iżvilupp ta’ qafas regolatorju speċifiku b’definizzjoni uniformi ta’ titolizzazzjoni ta’ kwalità għolja, flimkien ma’ metodi effettivi għall-monitoraġġ, il-kejl u l-immaniġġjar tar-riskju. Dan ir-Regolament propost jagħmel distinzjoni bejn id-dispożizzjonijiet applikabbli għal titolizzazzjonijiet STS u dawk applikabbli għal titolizzazzjonijiet STS u mhux STS.

Konsistenza mad-dispożizzjonijiet eżistenti fil-qasam ta’ politika Bħalissa, il-qafas għat-titolizzazzjoni fl-UE huwa stabbilit minn numru kbir ta’ atti legali tal-UE. Dawn jinkludu r-Regolament dwar ir-Rekwiżiti ta’ Kapital għall-banek, id-Direttiva Solvibbiltà II għall-kumpaniji tal-assigurazzjoni, u d-Direttivi dwar l-UCITS u l-AIFMD għall-maniġers tal-assi. Id-dispożizzjonijiet legali, b’mod partikolari dwar id-divulgazzjoni ta’ informazzjoni u t-trasparenza, huma stabbiliti wkoll fir-Regolament dwar l-Aġenziji ta’ Klassifikazzjoni ta’ Kreditu (CRAIII) u fid-Direttiva dwar il-Prospett. Hemm ukoll elementi marbutin mat-trattament prudenzjali tat-titolizzazzjoni fil-proposti leġiżlattivi tal-Kummissjoni li bħalissa qed jiġu nnegozjati (Riforma Strutturali tal-Banek u Fondi tas-Swieq Monetarji). Id-dispożizzjonijiet huma inklużi fl-atti delegati wkoll. L-UE diġà ħadet passi sabiex toħloq trattament regolatorju differenzjat f’żewġ atti delegati li jkopru r-rekwiżiti prudenzjali għall-kumpaniji tal-assigurazzjoni (skont id-Direttiva Solvibbiltà II), u l-likwidità tal-istituzzjonijiet ta’ kreditu (permezz tar-Regolament dwar il-Proporzjon tal-Kopertura tal-Likwidità). Dan l-approċċ jgħin sabiex jagħmel distinzjoni bejn il-prodotti sempliċi, trasparenti u standardizzati minn dawk li huma iktar opaki u kumplessi. Dan jista’ jrendi ċerti titolizzazzjonijiet iktar attraenti billi jnaqqas l-ostakli għall-proċess ta’ titolizzazzjoni u billi jtejjeb il-likwidità u l-fond tas-suq. Madankollu, dan id-divrenzjar ma jiħux post il-bżonn tad-diliġenza dovuta tal-investituri. L-adozzjoni ta’ dawn l-atti delegati fl-2014 kienet it-teħid ta’ passi preliminari li issa jridu jiġu komplimentati b’azzjoni ulterjuri, permezz tal-bini fuq il-firxa ta’ inizjattivi tal-UE u internazzjonali favur il-konverġenza ta’ standards regolatorji. Dan l-aħħar, għadd ta’ awtoritajiet pubbliċi internazzjonali u Ewropej iddedikaw ammont sostanzjali ta’ xogħol fuq il-politika dwar it-titolizzazzjoni. Din il-proposta tibni fuq dawk l-inizjattivi. Fil-livell globali, il-Kumitat ta’ Basel dwar is-Superviżjoni Bankarja (Basel Committee on Banking Supervision, BCBS) u l-Organizzazzjoni Internazzjonali tal-Kummissjonijiet tat-Titoli (International Organisation of Securities Commissions, IOSCO) kienu qed imexxu bejniethom Task Force transettorjali fuq ix-xkiel għat-titolizzazzjoni. Il-kompitu ewlieni tiegħu kien li jiżviluppa kriterji li jidentifikaw strumenti ta’ titolizzazzjoni sempliċi, trasparenti u paragunabbli. Il-grupp ħareġ sett ta’ kriterji globali fit-23 ta’ Lulju 2015. F’Diċembru 2014, il-BCBS ippubblika standards riveduti marbutin mat-trattament ta’ kapital tal-banek li jinvesti fit-titolizzazzjoni. Fix-xhur li ġejjin, il-Kumitat ser jikkunsidra wkoll jekk jinkorporax il-kriterji li qed tiżviluppa t-Task Force BCBS-IOSCO għat-titolizzazzjoni sempliċi u trasparenti fil-qafas ta’ kapital ta’ titolizzazzjoni u, jekk iva, kif jinkorporahom. Fil-livell tal-UE, b'reazzjoni għall-irkupru bil-mod tas-swieq ta’ titolizzazzjoni, hemm għadd ta’ awtoritajiet pubbliċi li qed jixtarru din il-kwistjoni. Pereżempju, il-Bank Ċentrali Ewropew (BĊE) u l-Bank of England (BoE) nedew konsultazzjoni pubblika f’Mejju 2014 fuq il-każ għal suq tat-titolizzazzjonijiet li jaħdem aħjar fl-Unjoni Ewropea. Wara talba mingħand il-Kummissjoni f’Jannar 2014, fis-7 ta’ Lulju 2015 l-Awtorità Bankarja Ewropea (EBA) iffinalizzat parir għall-Kummissjoni dwar qafas għall-kwalifikazzjoni ta’ titolizzazzjoni. Dan jipproponi kriterji għad-definizzjoni ta’ tranżazzjonijiet ta’ titolizzazzjoni sempliċi, standard u trasparenti inkluż sett speċifiku ta’ elementi għal titolizzazzjonijiet għal terminu qasir, veikolu ta’ karti kummerċjali garantiti b'assi (asset-backed commercial paper, ABCP). L-EBA ssuġġeriet ukoll trattament prudenzjali sensittivi għar-riskju għal strumenti ta’ titolizzazzjoni fit-tul, kif ukoll għall-ABCP li jaġġusta l-allokazzjonijiet ta’ kapital proposti fil-qafas ta’ titolizzazzjoni ta’ Basel 2014 sabiex jiġi rikonoxxut is-sogru relattivament inqas tat-titolizzazzjoni STS, filwaqt li jinżamm il-kapital regolatorju fi ħdan il-perimetru ta’ sovraimposta prudenzjali. Finalment, il-Kumitat Konġunt tal-Awtoritajiet Superviżorji Ewropej ħares lejn il-qafas eżistenti tal-UE fir-rigward tar-rekwiżiti u l-obbligi ta’ divulgazzjoni marbutin mad-diliġenza dovuta, ir-rapportar superviżorju u r-ritensjoni tar-riskju. Il-Kumitat Konġunt eżamina wkoll l-inkonsistenzi possibbli fil-qafas attwali. Fit-12 ta’ Mejju 2015 ġie ppubblikat rapport dettaljat. Konsistenza ma’ politiki oħra tal-Unjoni Ir-Regolament propost dwar it-Titolizzazzjoni jappoġġja l-Pjan ta’ Investiment għall-Ewropa propost mill-Kummissjoni fl-2014 u li jindirizza l-ostakli ewlenin għall-investiment. Dan l-approċċ il-ġdid jindirizza wkoll in-nuqqas attwali ta’ finanzjament tal-ekonomija reali fl-UE. Din l-inizjattiva hija parti mill-pjan ta’ azzjoni tas-CMU adottat mill-Kummissjoni Ewropea llum. Is-CMU hija waħda mill-prijoritajiet tal-Kummissjoni sabiex jiġi żgurat li s-sistema finanzjarja ssostni l-impjiegi u t-tkabbir u tgħin fl-isfidi demografiċi li taffaċċja l-Ewropa. Għandha l-għan li torbot aħjar l-iffrankar mat-tkabbir u tipprovdi għażliet aħjar u redditi ikbar għal min ifaddal u għall-investituri. Għandha l-għan li toffri lin-negozji għażliet ikbar ta’ finanzjament fi stadji differenti tal-iżvilupp tagħhom u talloka l-investiment għal fejn jista’ jintuża bl-iktar mod produttiv, sabiex jiżdiedu l-opportuntiajiet għall-kumpaniji u l-proġetti infrastrutturali Ewropej. Il-Kummissjoni ppubblikat Green Paper dwar il-Bini tas-CMU bil-konsulenza miftuħa bejn it-18 ta’ Frar u t-13 ta’ Mejju 2015. Ir-rispons tal-parti l-kbira ta’ dawk li wieġbu tikkonferma l-oqsma identifikati fil-Green Paper għat-tisħiħ tas-swieq tal-kapital Ewropej. L-iżvilupp ta’ qafas tal-UE għall-promozzjoni ta’ titolizzazzjoni sempliċi u trasparenti ġie approvat mill-partijiet interessati wkoll u ġew diskussi fehmiet dettaljati bħala parti minn konsultazzjoni separata. Minbarra l-Pjan ta’ Investiment għall-Ewropa u l-inizjattivi regolatorji finanzjarji, bosta istituzzjonijiet u korpi tal-UE ħadu inizjattivi sabiex jagħtu ħajja ġdida lis-swieq ta’ titolizzazzjoni u jżidu l-kunfidenza minn perspettiva ta’ funzjonament tas-suq. Il-Kummissjoni, b’rabta mal-Bank Ewropew tal-Investiment u l-Fond Ewropew tal-Investiment, qed taħdem biex tiffinanzja lill-SMEs, pereżempju bil-programm COSME u l-inizjattivi konġunti bejn il-Kummissjoni u l-BEI permezz tal-użu ta’ veikoli ta’ titolizzazzjoni. Fit-tieni nofs tal-2014, il-BĊE nieda Programm ta’ Xiri ta’ Titoli Garantiti b’Assi (Asset-Backed Securities Purchase, ABSPP) li għandu l-għan li jkompli jsaħħaħ it-trażmissjoni tal-politika monetarja. Flimkien ma' miżuri monetarji oħrajn (Operazzjonijiet Immirati ta' Rifinanzjament ta' Terminu Itwal (Targeted Longer-Term Refinancing Operations, TLTRO), Programm ta' Xiri ta' Bonds Koperti (Covered Bond Purchasing Programme, CBPP)), il-Programm ta' Xiri tas-Settur Pubbliku (Public Sector Purchase Programme, PSPP) beħsiebu jiffaċilita d-dispożizzjoni tal-kreditu għall-ekonomija taż-żona tal-euro. Id-dettalji operazzjonali tal-programm, adottat fit-2 ta' Ottubru 2014, stabbilixxa liema ABS jista' jixtri l-BĊE. Il-kriterji jirriflettu prinċipalment il-qafas kollaterali eżistenti tal-BĊE għall-operazzjonijiet ta' rifinanzjament. Huma ġeneralment konsistenti mal-kriterji attwali tal-atti delegati tal-Kummissjoni, u ma' din il-proposta. 2.BAŻI ĠURIDIKA, SUSSIDJARJETÀ U PROPORZJONALITÀ Bażi ġuridika Din il-proposta hija bbażata fuq l-Artikolu114 tat-Trattat dwar il-Funzjonament tal-Unjoni Ewropea (TFUE) li huwa l-bażi ġuridika għal miżuri għall-approssimazzjoni ta’ dispożizzjonijiet stabbiliti bil-liġi, b’regolament jew b’azzjoni amministrattiva fi Stati Membri fejn bħala l-objettiv tagħhom għandhom l-istabbiliment u l-funzjonament tas-suq intern. Din il-bażi ġuridika ntużat mil-leġiżlatur ukoll għall-adozzjoni tar-Regolament ta’ Rekwiżiti ta’ Kapital (Capital Requirements Regulation, CRR) (ir-Regolament (UE) Nru 575/2013), ir-Regolament dwar l-Aġenziji ta’ Klassifikazzjoni tal-Kreditu (CRAIII) (ir-Regolament (UE) Nru 1060/2009), u r-Regolament (UE) Nru 648/2012 (dwar id-derivattivi OTC, il-kontropartijiet ċentrali u r-repożitorju tat-tranżazzjonijiet), li d-dispożizzjonijiet tagħhom huma inklużi f’dan ir-Regolament jew emendati minnu. Din il-proposta temenda wkoll ċerti dispożizzjonijiet tad-Direttiva Solvibbiltà II u tirrevoka d-dispożizzjonijiet tad-Direttivi dwar l-UCITS u l-AIFM. Dawn id-Direttivi huma bbażati fuq l-Artikolu 53 flimkien mal-Artikolu 62 tat-Trattat. Għad li l-bażi ġuridika ta’ dawn id-dispożizzjonijiet mhijiex l-Artikolu 114 tat-Trattat għal din il-proposta, li kieku d-dispożizzjonijiet inkwistjoni ġew adottati separati minn din id-Direttiva, il-bażi ġuridika tagħhom kienet tkun l-Artikolu 114 TFUE. L-objettiv ewlieni tagħhom huwa l-istabbiliment u t-tħaddim tas-suq intern, b’mod partikolari billi jiġu żgurati kondizzjonijiet ekwivalenti ta’ kompetizzjoni fis-suq intern għall-investituri u l-emittenti li jindirizzaw it-titolizzazzjoni.

Sussidjarjetà (għal kompetenza mhux esklużiva) L-objettiv ta’ din il-proposta huwa li tagħti nifs ġdid lil suq sostenibbli tat-titolizzazzjoni li ser itejjeb il-finanzjament tal-ekonomija tal-UE, filwaqt li jiżgura stabbiltà finanzjarja u protezzjoni lill-investituri. Biex isir hekk, il-proposta għandha l-għan li tipprovdi pjattaforma regolatorja li fuqha tista’ tinbena l-kunfidenza tal-investituri, sabiex jinħolqu konsistenza u standardizzazzjoni ikbar fis-suq u li timplimenta qafas regolatorju iktar sensittiv għar-riskji (bl-emenda tas-CRR u l-att delegat Solvibbiltà II). Il-prodotti ta’ titolizzazzjoni huma parti mis-swieq finanzjarji tal-UE li huma miftuħin u integrati. It-titolizzazzjoni tgħaqqad l-istituzzjonijiet finanzjarji minn Stati Membri differenti u Stati li mhumiex Membri: spiss il-banek joriġinaw self li huwa titolizzat, filwaqt li l-istituzzjonijiet bħall-kumpaniji tal-assigurazzjoni u l-fondi ta’ investiment jinvestu f’dawn il-prodotti u jagħmlu hekk madwar l-Ewropa kollha, iżda anki fuq livell globali. Għalhekk, is-suq tat-titolizzazzjonijiet huwa internazzjonali fl-għamla tiegħu. L-Istati Membri waħedhom ma jistgħux jieħdu azzjoni suffiċjenti biex jerġgħu jagħtu ħajja lis-swieq ta’ titolizzazzjoni. L-UE rrakkomandat standards f’livell internazzjonali li jidentifikaw titolizzazzjoni sempliċi, trasparenti u standardizzata (STS). It-tali standards ser jgħinu lill-investituri sabiex jidentifikaw kategoriji ta’ titolizzazzjonijiet li r-riskji sottostanti tagħhom jistgħu jiġu analizzati b’mod iktar faċli u trasparenti. L-implimentazzjoni ta’ dawn l-istandards internazzjonali mill-Istati Membri tista’ twassal għal approċċi diverġenti, il-ħolqien ta’ ostaklu de facto għall-investituri transfruntiera u xxekkel il-kunfidenza tal-investituri fl-istandard STS. Barra minn hekk, qafas prudenzjali iktar sensittiv għar-riskji għat-titolizzazzjoni STS jirrekjedi li l-UE tiddefinixxi x’inhi titolizzazzjoni STS, peress li nkella jista’ jingħata trattament regolatorju iktar sensittiv għar-riskji għall-banek u l-kumpaniji tal-assigurazzjoni lil tipi differenti ta’ titolizzazzjonijiet fi Stati Membri differenti. Dan iwassal għal kundizzjonijiet ekwi u għal arbitraġġ regolatorju. Fir-rigward tan-nuqqas ta’ konsistenza u standardizzazzjoni, il-liġi tal-UE diġà armonizzat għadd ta’ elementi dwar it-titolizzazzjoni, b’mod partikolari d-definizzjonijiet, ir-regoli dwar id-divulgazzjoni, id-diliġenza dovuta, ir-ritnesjoni tar-riskju u t-trattament prudenzjali għal entitajiet irregolati li jinvestu f’dawn il-prodotti. Dawn id-dispożizzjonijiet ġew żviluppati fil-qafas ta’ atti legali differenti (is-CRR, is-Solvibbiltà II, l-UCITS, ir-Regolament dwar is-CRA u l-AIFMD) li wasslu għal ċerti diskrepanzi fir-rekwiżiti li japplikaw għal investituri differenti. Iż-żieda tal-konsistenza tagħhom u standardizzazzjoni ikbar ta’ dawn id-dispożizzjonijiet jistgħu jinkisbu biss fil-livell tal-Unjoni. L-azzjoni tibgħat messaġġ ċar u konsistenti fi ħdan l-UE li ċerti titolizzazzjonijiet marru tajjeb anki matul il-kriżi finanzjarja, li jistgħu jkunu investimenti siewja għal tipi differenti ta’ investituri professjonali li għandhom jitneħħewlhom l-ostakli regolatorji (nuqqas ta’ trattament prudenzjali xieraq, trattament inkonsistenti bejn is-setturi finanzjarji). L-azzjoni fil-livell nazzjonali ma tistax toħloq b’mod effettiv trattament iktar sensittiv għar-riskji għat-titolizzazzjonijiet, peress li t-trattament prudenzjali diġà huwa stabbilit fil-liġi tal-UE, u lanqas ma tista’ tiżgura konsistenza u standardizzazzjoni ta’ dawk id-dispożizzjonijiet li bħalissa huma koperti minn atti legali differenti tal-UE bħal dawk dwar id-divulgazzjoni, id-diliġenza dovuta u r-ritensjoni tar-riskju. Proporzjonalità L-għażliet politiċi li ntgħażlu huma l-introduzzjoni ta’ kriterji għat-titolizzazzjoni STS li japplikaw għal titolizzazzjoni fit-tul u fuq terminu qasir (inkluż ABCP). Ir-responsabbiltà għall-iżgurar tal-konformità ma' dawn il-kriterji taqa' primarjament fuq l-oriġinaturi u l-isponsors li għandhom jiżguraw li titolizzazzjoni STS tissodisfa l-kriterji STS innotifikati lill-ESMA. L-investituri għandhom iwettqu d-diliġenza dovuta qabel ma jinvestu fit-titolizzazzjoni STS, jiddependu kemm xieraq fuq it-titolizzazzjoni STS u fuq l-informazzjoni divulgata mill-oriġinatur, mill-isponsor u mill-Entità bi Skop Speċjali tat-Titolizzazzjoni (Securitisation Special Purpose Entity, SSPE). L-approċċ huwa msaħħaħ permezz ta’ sorveljanza superviżorja, koordinazzjoni superviżorja tal-fruntiera u mekkaniżmu ta’ sanzjonar. Il-qafas tal-UE ser jipprovdi regoli dwar it-trasparenza, id-diliġenza dovuta u regoli dwar ir-ritensjoni tar-riskju. Fl-istess ħin, il-parteċipanti fis-suq mhumiex obbligati joħorġu u jinvestu f’titolizzazzjonijiet STS: l-oriġinaturi xorta jistgħu joħolqu titolizzazzjonijiet mhux STS jew titolizzazzjonijiet iktar sempliċi, trasparenti u standardizzati minn dak li jeħtieġu l-kriterji STS. L-abbozzar tal-kriterji STS għandu l-għan li jallinjahom mal-kriterji eżistenti fil-Proporzjon tal-Kopertura tal-Likwidità (Liquidity Coverage Ratio, LCR) u l-atti delegati Solvibbiltà II u dak tal-BCBS/IOSCO u l-EBA. Fir-rigward tal-konformità mar-rekwiżiti STS, l-iktar mekkaniżmu xieraq identifikat huwa li jiġi żgurat li r-responsabbiltà tkun tal-oriġinaturi u tal-investituri, li mbagħad ikun hemm fuqhom sorveljanza superviżorja. Dawn tal-aħħar huma kapaċi jagħmlu monitoraġġ tal-iżviluppi tas-suq u jaraw li tranżazzjoni tissodisfa r-rekwiżiti STS kollha u jimponu sanzjonijiet, meta jkun hemm bżonn. Minn naħa, il-kriżi finanzjarja wriet li, fl-imgħoddi, l-investituri qagħdu ħafna fuq partijiet terzi, bħal aġenziji ta’ klassifikazzjoni tal-kreditu. Din id-dipendenza żejda fuq partijiet terzi dgħajfet id-diliġenza dovuta li kellhom jagħmlu l-investituri. Parzjalment, din kienet konsegwenza tar-referenza regolatorja lil partijiet terzi (“hardwiring”), li għalhekk ta’ min jevitaha. F’din il-proposta, għad li l-partijiet terzi xorta waħda jista’ jkollhom rwol importanti fuq bażi volontarja, l-oneru tad-diliġenza dovuta jibqa’ fuq l-oriġinaturi u l-investituri. Min-naħa l-oħra, involviment regolatorju ex ante tas-superviżuri li jiddikjara li titolizzazzjoni tissodisfa r-rekwiżiti STS jaqleb ir-responsabbiltà fuq l-awtoritajiet pubbliċi u dan iwassal għal riksji minn perikli morali, filwaqt li l-oriġinaturi, l-isponsors u l-SSPEs għandhom jieħdu r-responsabbiltà. Finalment, il-qafas ta’ titolizzazzjoni tal-UE huwa abbozzat fejn relevanti skont id-definizzjonijiet u d-dispożizzjonijiet eżistenti fil-liġi tal-Unjoni dwar id-divulgazzjoni, id-diliġenza dovuta u r-ritensjoni tar-riskju. Dan ser jiżgura li s-suq ikompli jaħdem fuq il-bażi tal-qafas legali eżistenti fejn dak il-qafas mhuwiex emendat, b’tali mod li ma jżidx l-ispejjeż għalxejn jew joħloq tfixkil regolatorju. Ser ikompli jiżgura wkoll protezzjoni tal-investituri, stabbiltà finanzjarja, filwaqt li jikkontribwixxi bl-iktar mod possibbli għall-finanzjament tal-ekonomija tal-UE. Fejn kien hemm bżonn sabiex jinħoloq qafas armonizzat tal-UE, saru xi bidliet meħtieġa. L-armonizzazzjoni tal-qafas legali eżistenti fil-livell tal-UE waħedha ma tistax tistandardizza l-proċessi u l-prattiki kollha fis-swieq ta’ titolizzazzjoni. Għalhekk, il-proposta ssejjaħ sabiex il-parteċipanti fis-suq jaħdmu fuq standardizzazzjoni ulterjuri tal-prattiki tas-suq. Pereżempju, il-konsultazzjoni pubblika sabet li iktar standardizzazzjoni tad-dokumenti tat-titolizzazzjonijiet mill-parteċipanti fis-suq stess, kif pereżempju għamlet l-Assoċjazzjoni tan-Netherlands għat-Titolizzazzjoni (Dutch Securitisation Association, DSA), hija promettenti. Dan l-approċċ jista’ jiġi estiż għal Stati Membri u klassijiet ta’ assi oħrajn sabiex ikomplu jiġu standardizzati l-prattiki ta’ titolizzazzjoni u b’hekk jonqsu l-ispejjeż għall-parteċipanti kollha fis-suq kif ukoll jiffaċilita l-investimenti fit-titolizzazzjonijiet. Il-Kummissjoni ssejjaħ lill-parteċipanti fis-suq u lill-assoċjazzjonijiet professjonali tagħhom sabiex jibdew jaħdmu fuq iktar standardizzazzjoni u ser tissorvelja u tagħti assistenza, fejn ikun hemm bżonn. Il-proporzjonalità tkompli tiġi diskussa fil-Valutazzjoni tal-impatt, b’mod partikolari fit-Taqsima 4.4. Għażla tal-istrument Din il-proposta għandha l-għan li toħloq suq sostenibbli għat-titolizzazzjoni STS. Għal dan il-għan, il-proposta tistipula l-kriterji li jridu jiġu ssodisfati bit-titolizzazzjonijiet u tipprovdi l-qafas superviżorju meħtieġ u tiġbor flimkien id-dispożizzjonijiet eżistenti fil-liġi tal-UE dwar it-titolizzazzjoni marbutin mar-ritensjoni tar-riskju, id-divulgazzjoni u d-diliġenza dovuta. Il-kriterji STS għandhom ikunu l-istess madwar l-UE. Il-kriterji paragunabbli b’ambitu iktar limitat bħalissa huma implimentati biż-żewġ regolamenti delegati adottati mill-Kummissjoni (l-atti delegati tal-LCR u Solvibbiltà II). Barra minn hekk, ir-regoli sostanzjali dwar id-divulgazzjoni, ir-ritensjoni tar-riskju u d-diliġenza dovuta huma stabbiliti f’għadd ta’ regolamenti differenti tal-UE (is-CRR, l-att delegat ta’ Solvibbiltà II, ir-Regolament Delegat dwar is-CRA u r-Regolament delegat dwar l-AIFM). L-Artikolu 114(1) TFUE jipprovdi l-bażi ġuridika għal Regolament li joħloq dispożizzjonijiet uniformi li għandhom l-għan li jtejbu l-funzjonament tas-suq intern. Il-kriterji għat-titolizzazzjoni STS u l-armonizzazzjoni tad-dispożizzjonijiet eżistenti fil-liġi tal-UE dwar it-titolizzazzjoni marbutin mar-ritensjoni tar-riskju, id-divulgazzjoni u d-diliġenza dovuta ser ikunu l-bażi tat-tħaddim tajjeb u sikur tas-suq intern. Direttiva ma tiksibx l-istess riżultati, peress li l-implimentazzjoni ta’ Direttiva tista’ twassal għal miżuri diverġenti adottati f’livell nazzjonali, li jistgħu jwasslu għal tfixkil tal-kompetizzjoni u arbitraġġ regolatorju. Barra minn hekk, il-parti l-kbira tad-dispożizzjonijiet tal-UE li diġà huma fis-seħħ f’dan il-qasam ġew adottati fil-forma ta’ Regolamenti. Il-ħolqien ta’ dan il-qafas legali jeħtieġ l-adozzjoni ta' għadd ta’ atti legali. L-ewwel nett, Regolament dwar it-Titolizzazzjoni li joħloq definizzjonijiet u regoli uniformi bejn is-setturi finanzjarji, li jarmonizza r-regoli dwar ir-ritensjoni tar-riskju, id-diliġenza dovuta u d-divulgazzjoni. L-istess regolament jistipula l-kriterji għat-titolizzazzjoni STS għas-setturi finanzjarji kollha, il-klassijiet ta’ assi eliġibbli u l-istrutturi ta’ tranżazzjoni kif ukoll il-parteċipanti fis-suq relevanti fis-swieq kollha. Dan ir-regolament għandu jirrevoka wkoll id-dispożizzjonijiet fil-leġiżlazzjoni settorjali li ser isiru superfluwi. It-tieni nett, huma proposti wkoll atti legali għal trattament prudenzjali iktar sensittiv għar-riskju tat-titolizzazzjoni għall-istituzzjonijiet ta’ kreditu. Għall-istituzzjonijiet ta’ kreditu, il-qafas prudenzjali attwali huwa stabbilit fis-CRR u għall-kumpaniji tal-assigurazzjoni fl-att delegat Solvibbiltà II. B’hekk għandha tiġi adottata proposta għall-emendar tas-CRR, filwaqt li għandu jiġi emendat l-att delegat Solvibbiltà II ukoll, ladarba il-qafas legali għat-titolizzazzjoni jkun adottat. Fir-rigward tat-twaqqit ta’ dawn l-istrumenti, l-atti legali differenti jikkostitwixxu pakkett minsuġ waħdieni, peress li għat-titolizzazzjoni STS ser ikun hemm trattament prudenzjali mfassal b’mod speċifiku. B’hekk, importanti li l-Kummissjoni tipproduċi pakkett komprensiv li jkun fih l-elementi relevanti kollha. Sabiex tiżgura li l-qafas regolatorju tal-assigurazzjoni għat-titolizzazzjoni jkun kompatibbli mal-kontenut ta’ dan ir-Regolament, hemm bżonn li jsiru għadd ta’ emendi fir-Regolament Delegat tal-Kummissjoni (UE) 2015/35 (att delegat Solvibbiltà II). L-ewwel nett, id-definizzjonijiet tiegħu rigward it-titolizzazzjoni jridu jiġu allinjati ma’ dawk f’din il-proposta. It-tieni nett, minħabba l-applikabbiltà diretta tar-rekwiżiti tar-ritensjoni tar-riskju u diliġenza dovuta f’din il-proposta għal Regolament, ir-rekwiżiti simili mir-Regolament Delegat ta’ Solvibbiltà II jistgħu jiġu revokati wara li tidħol fis-seħħ din il-proposta. Fl-aħħar nett, filwaqt li jitqies l-appoġġ ġenerali fil-konsultazzjoni pubblika dwar il-Green Paper dwar is-CMU li s-segmenti mhux superjuri tat-titolizzazzjoni STS għandhom jibbenefikaw huma wkoll minn allokazzjoni ta’ kapital adattata skont Solvibbiltà II, b’sensittività aħjar għar-riskju, il-Kummissjoni ser tiżviluppa kalibrar ġdid. Il-metodoloġija ssegwi approċċ taċ-ċar kristall ibbażat fuq l-allokazzjoni ta’ kapital għall-iskoperturi sottostanti, miżjud b’fattur ta’ nonnewtralità sabiex ikun kopert ir-riskju mudell tat-titolizzazzjoni. L-allokazzjonijiet ta’ kapital tal-iskoperturi sottostanti jkunu bbażati fuq il-kalibrazzjonijiet attwali fl-att delegat tal-Kummissjoni (UE) 2015/35 u l-fattur ta’ nuqqas ta' newtralità jkun allinjat mal-fatturi medji li jinsabu fil-pariri mogħtijin mill-EBA fis-7 ta’ Lulju 2015. Il-metodoloġija tirriżulta fi tnaqqis importanti fl-allokazzjoni ta’ kapital għal segmenti mhux superjuri tat-titolizzazzjoni STS. Ser isir anki titjib tekniku fil-metodoloġija ta’ kalkolu tal-kalibrazzjonijiet għas-segmenti superjuri. Dawn il-bidliet fil-kalibrazzjonijiet ser jieħdu l-forma ta’ emenda għall-att delegat tal-Kummissjoni (UE) 2015/35.

Il-Kummissjoni diġà għandha s-setgħa sabiex tadotta minn issa dawn il-bidliet fir-Regolament Delegat Solvibbiltà II. Madankollu, peress li l-kalibrazzjonijiet il-ġodda ser ikollhom jirreferu għal din il-proposta u b’mod partikolari r-rekwiżiti dwar is-STS, il-bidliet meħtieġa jistgħu jiġu adottati biss wara li tiġi adottata din il-proposta. Il-Kummissjoni għandha l-għan li tiżgura li l-kalibrazzjonijiet il-ġodda fis-setturi tal-assigurazzjoni u tal-ibbankjar jibdew japplikaw mill-istess data. Fl-aħħar nett, din il-proposta ser tiġi segwita iktar tard minn proposta sabiex l-att delegat tal-LCR jiġi emendat sabiex jiġi allinjat ma’ dan ir-Regolament. B’mod partikolari, il-kriterji ta’ eliġibbiltà għat-titolizzazzjonijiet bħall-assi tal-Livell 2B fl-Artikolu 13 ta’ dak l-att delegat ser jiġu emendati sabiex isiru konsistenti mal-kriterji STS ġenerali kif stipulat f’dan ir-Regolament. Għalissa mhumiex proposti emendi ta’ dawn l-atti delegati. Isegwu proċedura differenti u jiddependu mill-eżitu tan-negozjati leġiżlattivi fuq dan il-pakkett. 3.RIŻULTATI TAL-KONSULTAZZJONIJIET MAL-PARTIJIET IKKONĊERNATI U L-VALUTAZZJONIJIET TAL-IMPATT Konsultazzjoni mal-partijiet interessati Bejn it-18 ta’ Frar u t-13 ta’ Mejju 2015 saret konsultazzjoni pubblika dwar qafas possibbli tal-UE għal titolizzazzjoni sempliċi, trasparenti u standardizzata. Daħlu 120 tweġiba. B’mod kumplessiv, il-konsultazzjoni indikat li l-prijorità għandha tkun li jiġi żviluppat qafas madwar l-UE għal titolizzazzjoni sempliċi, trasparenti u standardizzata (ara s-sommarju tat-tweġibiet fl-Anness 10 tal-Valutazzjoni tal-Impatt imsemmija hawn taħt). Dawk li wieġbu ġeneralment qablu li trid tiġi rikonoxxuta l-prestazzjoni ferm iktar b’saħħitha tat-titolizzazzjonijiet tal-UE matul il-kriżi meta mqabbla ma’ dawk tal-Istati Uniti u li l-qafas regolatorju attwali jeħtieġ li jiġi modifikat. Dan jgħin l-irkupru tas-suq Ewropew tat-titolizzazzjonijiet b’mod sostenibbli biex b’hekk jipprovdi mezz addizzjonali ta’ finanzjament għall-ekonomija tal-UE filwaqt li jiżgura stabbiltà finanzjarja. Ittieħed f’kunsiderazzjoni l-kontribut mingħand il-partijiet ikkonċernati. Għadd ta’ parteċipanti fis-suq esprimew preferenza li jiġu stabbiliti korpi privati li jaġixxu bħala “ċertifikaturi” jew “korpi ta’ kontroll” għat-titolizzazzjonijiet STS. Argumentaw li r-rikors obbligatorju għal partijiet esterni jista’ jikkontribwixxi sabiex tingħeleb l-istigma attwali marbuta mat-titolizzazzjonijiet u sabiex tinbena l-kunfidenza tal-investituri fit-titolizzazzjonijiet STS. L-involviment mhux obbligatorju ta’ partijiet terzi b’kompetenza fit-titolizzazzjoni STS sabiex jgħinu fil-verifika tal-konformità ta’ titolizzazzjoni mar-rekwiżiti dwar is-STS jista’ jgħin kemm lill-investituri kif ukoll lill-oriġinaturi sabiex jifformaw l-opinjoni tagħhom. Madankollu, kif saħqet il-maġġoranza tal-awtoritajiet superviżorji fil-konsultazzjoni pubblika, huwa essenzjali li l-investituri jkomplu jagħmlu l-valutazzjoni tagħhom stess peress li eventwalment ikunu responsabbli għad-deċiżjonijiet ta’ investiment tagħhom. Il-Kummissjoni temmen ukoll li t-trattament prudenzjali fl-ibbankjar u l-assigurazzjoni iktar ta' benefiċċju ser jagħti lill-investituri biżżejjed inċentivi sabiex jinvestu f’titolizzazzjonijiet STS. Ġbir u użu ta’ għarfien espert Il-Kummissjoni kisbet ideat siewja permezz tal-parteċipazzjoni tagħha fit-taħditiet u l-qsim tal-fehmiet li informaw it-task force konġunta BCBS-IOSCO dwar is-swieq ta’ titolizzazzjoni u permezz tal-involviment tagħha fix-xogħol tal-BCBS dwar ir-reviżjoni tat-trattament kapitali. Il-Kummissjoni segwiet ukoll il-ħidma marbuta mal-aspetti ewlenin tat-titolizzazzjoni mwettqa mill-Kumitat Konġunt tal-Awtoritajiet Superviżorji Ewropej (ASE) kif ukoll mill-membri tagħha b’mod separat (EBA, ESMA, EIOPA). Tliet konsultazzjonijiet pubbliċi, li saru fl-2014 mill-BĊE-BoE, il-BCBS-IOSCO u l-EBA rispettivament, ġabru informazzjoni siewja fuq x’jaħsbu l-partijiet interessati fuq is-swieq ta’ titolizzazzjoni. Fil-konsultazzjoni pubblika tagħha stess, il-Kummissjoni bniet fuqhom, b’enfasi fuq il-ġbir ta’ iktar dettalji fuq kwistjonijiet importanti. Il-Kummissjoni ltaqgħet ma’ awtoritajiet pubbliċi, banek ċentrali, rappreżentanti mis-settur privat u l-FMI. B’mod ġenerali, dawn il-konsultazzjonijiet f’livell internazzjonali jikkonfermaw il-fehmiet espressi fil-konsultazzjoni tal-Kummissjoni stess, u jipprovdu xi rispons addizzjonali fuq il-merti relevanti ta’ wħud mill-għażliet politiċi proposti. Valutazzjoni tal-impatt Għat-tħejjija ta’ din il-proposta, tħejjiet Valutazzjoni tal-Impatt li ġiet diskussa ma’ Grupp ta’ Tmexxija Interservizzi. Ir-rapport tal-Valutazzjoni tal-Impatt ġie ppreżentat lill-Bord tal-Iskrutinju Regolatorju fis-17 ta’ Ġunju 2015. Il-laqgħa tal-bord saret fil-15ta’ Lulju 2015. Il-Bord kellu opinjoni pożitiva u sejjaħ għal bidliet u kontribut addizzjonali fl-oqsma li ġejjin: l-istat attwali tas-suq tat-titolizzazzjonijiet fl-Istati Membri differenti u l-effetti probabbli tal-inizjattiva f’dan il-livell; deskrizzjoni tar-rabta bejn il-problemi identifikati u l-objettivi tal-inizjattiva kif ukoll il-miri tagħha li jistgħu jinkisbu b’mod realistiku; u ħarsa ġenerali lejn il-vantaġġi u l-iżvantaġġi fl-analiżi tal-impatt tal-għażliet. Dawn il-kwistjonijiet ġew indirizzati u inkorporati fil-verżjoni finali li hija disponibbli fuq is-sit web tal-Kummissjoni.Idoneità regolatorja u simplifikazzjoni Din il-proposta tissimplifika u tarmonizza d-dispożizzjonijiet legali eżistenti li japplikaw għat-titolizzazzjonijiet. Mhuwiex faċli li jiġu pprovduti stimi affidabbli dwar il-finanzjament addizzjonali li tista’ ġġib magħha żieda fis-swieq tat-titolizzazzjoni peress li dan jiddependi minn firxa ta’ fatturi bħall-kundizzjonijiet makroekonomiċi u l-politika monetarja, id-domanda aggregata għall-kreditu, jew l-iżviluppi f’mezzi alternattivi ta’ finanzjament. Dawn kollha aktarx li jinbidlu maż-żmien, u jaffettwaw l-eżitu finali. Bħala eżempju, jekk is-suq tat-titolizzazzjonijiet jirritorna għal livelli medji tal-assigurazzjoni ta’ qabel il-kriżi u l-istituzzjonijiet ta’ kreditu jużaw ħruġ ġdid sabiex jipprovdu kreditu ġdid, dawn ikunu jistgħu jipprovdu ammont addizzjonali ta’ kreditu lis-settur privat li jvarja bejn EUR 100-150 biljun. Dan jirrappreżenta żieda ta’ 1,6 % fil-kreditu lill-kumpaniji u lill-unitajiet domestiċi fl-UE. Dawn l-istrumenti finanzjarji mhumiex adattati għall-investituri fil-livell tal-konsum minħabba l-livell ta’ riskji u kumplessità inerenti. L-għażliet politiċi meħudin f’din il-proposta għandu jkollhom bosta effettivi pożittivi fuq il-finanzjament tal-SMEs (ara l-Anness 6 tar-rapport dwar il-Valutazzjoni tal-Impatt). L-ewwel nett, għandha tgħin il-finanzjament tal-SMEs b’żewġ modi speċifiċi: Is-self lill-SMEs, permezz tal-ABS tal-SMEs, u s-self fuq terminu qasir, permezz ta’ veikoli ABCP sempliċi u trasparenti. It-tieni nett, l-inizjattiva għandha tipprovdi lill-banek b’għodda sabiex jittrasferixxu r-riskju ’l barra mill-karti bilanċjali tagħhom. Min-naħa tiegħu, dan ifisser li l-banek għandhom jilliberaw iktar kapital li mbagħad jista’ jintuża biex jingħata kreditu ġdid, inkluż lill-SMEs. Fl-aħħar nett, billi tintroduċi qafas ta’ titolizzazzjoni tal-UE waħdieni u konsistenti u billi tħeġġeġ lill-parteċipanti fis-suq sabiex jiżviluppaw iktar standardizzazzjoni, l-inizjattiva għandha tnaqqas il-kostijiet operazzjonali għat-titolizzazzjonijiet. Peress li dawn il-kostijiet huma ogħla mill-medja għat-titolizzazzjoni ta’ self lill-SMEs, dan it-tnaqqis għandu jkollu effett ta’ benefiċċju speċjali fuq il-kost tal-kreditu lill-SMEs. Drittijiet fundamentali Il-protezzjoni tad-data personali (l-Artikolu 8), il-libertà ta’ intrapriża (l-Art. 16) u l-protezzjoni tal-konsumatur (l-Art. 38) tal-Karta tad-Drittijiet Fundamentali tal-UE biss huma relevanti sa ċertu punt għal din il-proposta. Huma permessi limitazzjonijiet għal dawn id-drittijiet u l-libertajiet skont l-Artikolu 52 tal-Karta. Għal dan il-għan, l-objettiv ta’ interess ġenerali li jiġġustifika ċerti limitazzjonijiet tad-drittijiet fundamentali huwa l-objettiv ta’ żgurar ta’ integrità tas-suq u stabbiltà finanzjarja. Il-libertà ta’ intrapriża tista’ tkun affettwata mill-ħtieġa li jiġu segwiti ċerti rekwiżiti ta’ ritensjoni tar-riskju u diliġenza dovuta sabiex jiġi żgurat allinjament tal-interess fil-katina tal-investiment u sabiex jiġi żgurat li l-investituri potenzjali jaġixxu b’mod prudenti. Fir-rigward tal-protezzjoni tad-data personali, id-divulgazzjoni ta’ ċerta informazzjoni fil-livell tas-self tista’ tkun meħtieġa sabiex jiġi żgurat li l-investituri kapaċi jagħmlu d-diliġenza dovuta tagħhom. Madankollu, huwa osservat li bħalissa dawn id-dispożizzjonijiet diġà huma implimentati fil-liġi tal-UE. Din il-proposta ma għandhiex tħalli impatt fuq il-konsumaturi, peress li t-titolizzazzjonijiet mhumiex maħsubin għall-konsumatur. Madankollu, għall-klassijiet kollha ta’ investituri, it-titolizzazzjoni STS tippermetti li ssir analiżi aħjar tar-riskji involuti, u din tikkontribwixxi għall-protezzjoni tal-investituri. 4.IMPLIKAZZJONIJIET GĦALL-BAĠIT Din il-proposta leġiżlattiva jkollha konsegwenzi limitati fuq il-baġit tal-UE. Timplika żvilupp ta’ iktar politiki fi ħdan il-Kummissjoni u fit-tliet ASE. Barra minn hekk, xi kompiti ta’ koordinazzjoni speċifiċi ser jiġu assenjati lill-ASE sabiex jiżguraw implimentazzjoni konsistenti tal-qafas tas-STS fl-UE. Skeda finanzjarja hija pprovduta bħala anness hawnhekk. 5.ELEMENTI OĦRA •Pjanijiet ta’ implimentazzjoni u arranġamenti dwar il-monitoraġġ, l-evalwazzjoni u r-rappurtar

Peress li l-istrument propost huwa Regolament li huwa bbażat sa ċertu punt sinifikanti fuq il-liġi eżistenti tal-UE, ma hemmx bżonn li jitħejja pjan ta’ implimentazzjoni. Ir-Regolament jinkludi monitoraġġ u evalwazzjoni mill-ASE u mill-Kummissjoni. L-ewwel nett, l-EBA, f’kooperazzjoni mal-ESMA u l-EIOPA għandha tippubblika rapport fuq l-implimentazzjoni tar-rekwiżiti STS, fuq l-azzjonijiet li ħadu s-superviżuri u fuq ir-riskji materjali u l-vulnerabbiltajiet il-ġodda li setgħu mmaterjalizzaw irwieħhom matul l-implimentazzjoni u finalment fuq l-inizjattivi meħudin mill-parteċipanti fis-suq sabiex irawmu standardizzazzjoni fis-suq tat-titolizzazzjonijiet tal-UE. Barra minn hekk, l-ESMA, f’kooperazzjoni mill-qrib ma’ żewġ ASE oħrajn, tliet snin wara d-dħul fis-seħħ ta’ dan ir-Regolament, għandha tippubblika rapport dwar il-funzjonament tar-rekwiżiti ta’ trasparenza u l-livell ta’ trasparenza tas-suq tat-titolizzazzjonijiet fl-UE. It-tieni nett, il-Kummissjoni ser teżamina u tirrapporta fuq il-funzjonament ta’ dan ir-Regolament erba’ snin mid-dħul fis-seħħ tiegħu u għandha tissottometti dak ir-rapport lill-Parlament Ewropew u lill-Kunsill flimkien ma’ proposta leġiżlattiva, fejn xieraq. B’hekk, ir-Regolament ser ikun soġġett għal evalwazzjoni sħiħa sabiex, fost l-oħrajn, jiġi vvalutat kemm kien effettiv u effiċjenti f’termini tal-ilħuq tal-objettivi tiegħu. Il-livell ta’ kisba tal-ewwel objettiv (Divrenzjar tal-prodotti ta’ titolizzazzjoni sempliċi, trasparenti u standardizzati minn tipi oħrajn ta’ titolizzazzjoni) ser jitkejjel bħala funzjoni tal-prezzijiet u l-livelli ta’ ħruġ tal-prodotti STS Żieda fit-tnejn, b’rabta ma’ prodotti mhux STS, ser tkun sinjal ta’ divrenzjar u, b’hekk, lħuq tal-ewwel objettiv. It-tieni objettiv (Trawwmin tal-firxa ta’ standardizzazzjoni tal-proċessi u l-prattiki fis-swieq ta’ titolizzazzjoni, indirizzar tal-inkonsistenzi regolatorji) ser jitkejjel bis-saħħa ta’ tliet kriterji: 1) il-prezz tal-prodotti STS u t-tkabbir fil-ħruġ (eż. peress li tnaqqis fil-kostijiet operazzjonali għandu jfisser livelli ogħla ta’ ħruġ), 2) il-livell ta’ standardizzazzjoni tal-materjal ta’ kummerċjalizzazzjoni u rapportar u, finalment, 3) rispons minn prattikanti fuq l-evoluzzjoni tal-kostijiet operazzjonali (jaf ma jkunx hemm dejta tanġibbli pubblika fuq dan). Spjegazzjoni fid-dettall tad-dispożizzjonijiet speċifiċi tal-proposta Din il-proposta fiha żewġ partijiet ewlenin. L-ewwel parti hija ddedikata għar-regoli li japplikaw għat-titolizzazzjonijiet kollha, filwaqt li t-tieni parti tiffoka biss fuq it-Titolizzazzjoni STS. L-ewwel parti tipprovdi ġabra komuni ta’ regoli li japplikaw għat-titolizzazzjonijiet kollha, inkluża titolizzazzjoni STS. Filwaqt li l-liġi eżistenti tal-UE diġà tipprevedi ċerti regoli fl-istituzzjonijiet ta’ kreditu, l-immaniġġjar tal-assi u s-settur tal-assigurazzjoni, dawn huma mifruxin fuq bosta atti legali differenti u mhux dejjem huma konsistenti. Għalhekk, l-ewwel parti tal-proposta tqiegħed ir-regoli f’att legali wieħed, u b’hekk tiżgura konsistenza u konverġenza bejn is-setturi, filwaqt li tissimplifika r-regoli eżistenti. Bħala konsegwenza ta’ dan, id-dispożizzjonijiet speċifiċi għas-settur fuq l-istess suġġett jiġu revokati. It-tieni parti fiha l-kriterji li jiddefinixxu t-titolizzazzjoni STS. Fir-Regolament dwar l-LCR u r-Regolament dwar Solvibbiltà II, il-Kummissjoni diġà stabbiliet, għal skopijiet speċifiċi, kriterji simili għal dawk f’din il-proposta, iżda r-Regolament dwar it-Titolizzazzjoni ser joħloq reġim ġenerali u transettorjali. Ir-reviżjoni tar-Regolament dwar is-CRR u l-emendar fil-ġejjieni tal-att delegat Solvibbiltà II ser jipprevedu trattament prudenzjali iktar sensittiv għar-riskji għall-banek u l-kumpaniji tal-assigurazzjoni li jinvestu fit-titolizzazzjoni STS. L-att delegat dwar l-LCR ser jiġi emendat ukoll sabiex jirreferi għal dan l-att leġiżlattiv u b’mod partikolari għas-sett ta’ kriterji STS. Il-kriterji speċifiċi mabrutin mal-karatteristiċi tal-likwidità tat-titolizzazzjoni ser ikunu speċifikati fl-att delegat emendat. Definizzjonijiet (l-Artikolu 2) Id-definizzjonijiet fil-proposta huma fil-parti l-kbira meħudin mis-CRR u jiżguraw li japplikaw l-istess definizzjonijiet bejn is-setturi finanzjarji, inklużi dawk li mhumiex koperti mis-CRR. Regoli dwar id-diliġenza dovuta għall-investituri (l-Artikolu 3) Peress li t-titolizzazzjonijiet mhux dejjem ikunu l-iktar prodotti finanzjarji sempliċi u trasparenti u jistgħu jinvolvu riskji ikbar minn strumenti finanzjarji oħrajn, l-investituri istituzzjonali huma soġġetti għar-regoli dwar id-diliġenza dovuta. Ir-regoli eżistenti huma stabbiliti fis-CRR, l-att delegat Solvibbiltà II u r-Regolament Delegat tal-Kummissjoni 231/2013 (ir-Regolament dwar l-AIFM). Dawn ir-regoli ser jiġu revokati u sostitwiti minn Artikolu wieħed li jipprevedi t-tipi kollha ta’ investituri istituzzjonali attivi fin-negozju fl-UE jew permezz tad-dispożizzjonijiet identiċi u simplifkati tad-diliġenza dovuta tal-UE. Għal UCITS għadha ma tapplika ebda regola dwar id-diliġenza dovuta: madankollu, il-Kummissjoni għandha s-setgħa li tadotta t-tali regoli (l-Artikolu 50a tad-Direttiva dwar l-UCITS). Għadha ma għamlitx dan, minħabba l-intenzjoni li tkopri l-UCITS f’din l-inizjattiva. Għalhekk, il-proposta toħloq rekwiżiti għall-UCITS. Fil-proposta, l-IORPs huma koperti mir-rekwiżiti tad-diliġenza dovuta wkoll. Dawn ma kinux soġġetti għal dawn ir-regoli s’issa, iżda jekk isir hekk dan ikun jaqbel mal-objettiv ta’ titjib tal-immaniġġjar tar-riskji fil-proposta IORP2 u l-objettiv li jinħoloq qafas armonizzat għall-investituri istituzzjonali. Għat-titolizzazzjonijiet STS, l-investituri wkoll għandhom jagħmlu d-diliġenza dovuta fuq il-konformità mar-rekwiżiti STS. Peress li r-rekwiżiti STS mhumiex indikatur tal-karatteristiċi ta’ riskju tat-titolizzazzjoni, l-investituri jibqgħu responsabbli mill-valutazzjoni tar-riskji inerenti għall-iskopertura tagħhom għall-pożizzjoni ta’ titolizzazzjoni u jekk it-titolizzazzjoni hijiex xierqa u adattata għall-ħtiġijiet tal-investitur. Ritensjoni tar-riskju (l-Artikolu 4)

Ir-ritensjoni tar-riskju mill-oriġinaturi, mill-isponsors jew mill-mutwanti oriġinali tat-titolizzazzjonijiet jiżgura allinjament tal-interess bejn it-tali atturi u l-investituri. Ir-regolamenti eżistenti speċifiċi għas-settur (is-CRR, id-Direttiva dwar Solvibbiltà II u r-Regolament dwar l-AIFM) diġà jistabbilixxu rekwiżiti dwar ir-ritensjoni tar-riskju, iżda jużaw l-hekk imsejjaħ “approċċ indirett”: l-oriġinaturi, l-isponsors jew il-mutwanti oriġinali mhumiex soġġetti direttament għat-tali rekwiżiti, iżda l-investitur għandu jiċċekkja jekk l-oriġinatur, l-isponsor jew il-mutwanti oriġinali għandux riskju ritenut. Madankollu, dan jixħet piż fuq l-investitur, li ma għandux aċċess dirett għall-informazzjoni meħtieġa biex jagħmel it-tali kontroll. B’hekk, il-proposta attwali timponi rekwiżit dirett ta’ ritensjoni tar-riskju u obbligu ta’ rapportar fuq l-oriġinatur, l-isponsor jew il-mutwanti oriġinali. B’hekk, l-investituri ser ikunu jistgħu sempliċiment jivverifikaw jekk dawn l-entitajiet għandhomx riskju ritenut. Għal titolizzazzjonijiet b’mod partikolari f’sitwazzjonijiet fejn l-oriġinatur, l-isponsor jew il-mutwanti oriġinali ma jkunx stabbilit fl-UE, l-approċċ indirett jibqa’ japplika bis-sħiħ. Dan l-approċċ eżistenti jiżgura kundizzjonijiet ekwi f’livell globali. F'konformità mal-liġi eżistenti tal-UE, għandhom isiru ċerti eċċezzjonijiet għal każijiet li fihom l-iskoperturi titolizzati jkunu ggarantiti bis-sħiħ, inkondizzjonalment u b’mod irrevokabbli b'mod partikolari mill-awtoritajiet pubbliċi. Fil-każ ta’ appoġġ mir-riżorsi pubbliċi pprovdut fil-forma ta’ garanziji jew b’mezzi oħrajn, kwalunkwe dispożizzjoni f’dan ir-Regolament hija mingħajr ħsara għar-regoli dwar l-għajnuna mill-Istat. Din il-proposta tqis ukoll ir-rakkomandazzjoni tal-EBA li tingħalaq lakuna potenzjali fl-implimentazzjoni tar-reġim ta’ ritensjoni tar-riskju li biha r-rekwiżiti jistgħu jiġu evitati permezz ta’ interpretazzjoni estensiva tad-definizzjoni tal-oriġinatur. Għal dan il-għan, huwa speċifikat li, għall-finijiet tal-Artikolu 4, entità stabbilita bħala pjattaforma ddedikata għall-iskop uniku li tittitolizza skoperturi u mingħajr skop kummerċjali wiesa’ ma tistax titqies bħala oriġinatur. Pereżempju, l-entità li żżomm l-interess ekonomiku jrid ikollha l-kapaċità li tissodisfa obbligu ta’ ħlas mir-riżorsi mhux marbutin mal-iskoperturi li jiġu titolizzati. Regoli dwar it-trasparenza (l-Artikolu 5) Ir-rekwiżiti dwar it-trasparenza fuq it-titolizzazzjonijiet u l-iskoperturi sottostanti jippermettu lill-investituri jifhmu, jivvalutaw u jqabblu t-tranżazzjonijiet ta’ titolizzazzjoni u ma joqogħdux biss fuq partijiet terzi, bħal aġenziji ta’ klassifikazzjoni tal-kreditu. Jippermettu lill-investituri sabiex jaġixxu bħala investituri prudenti u jagħmlu d-diliġenza dovuta tagħhom. Din il-proposta tiżgura li l-investituri jkollhom l-informazzjoni relevanti kollha dwar it-titolizzazzjonijiet għad-dispożizzjoni tagħhom. Tkopri t-tipi kollha ta’ titolizzazzjonijiet u tapplika fuq bosta setturi. Biex tħaffef kemm l-użu tal-informazzjoni mill-investituri kif ukoll id-divulgazzjoni mill-oriġinaturi, l-isponsors u l-SSPEs, il-proposta tassumi l-acquis eżistenti, inklużi mudelli ta’ divulgazzjoni standardizzati. Peress li dawn tal-aħħar ma jkoprux is-segmenti kollha tat-titolizzazzjoni, hemm bżonn li jiġu żviluppati mudelli oħrajn (eż. għall-ABCP). B’hekk, hemm bżonn li jinstab bilanċ tajjeb bejn il-livell ta’ dettalji u l-proporzjonalità tar-rekwiżiti ta’ divulgazzjoni. L-oriġinaturi, l-isponsors u l-SSPEs għandhom iqiegħdu l-informazzjoni għad-dispożizzjoni bla ħlas lill-investituri, permezz ta’ mudelli standardizzati, fuq sit web li jissodisfa ċerti kriterji bħall-kontroll tal-kwalità tad-dejta u l-kontinwità tan-negozju. Fil-prattika, din tista’ tippermetti r-rapportar ta’ din l-informazzjoni f’repożitorju tad-dejta bħall-“European Datawarehouse”, fejn diġà hemm ħafna minn dan it-tip ta’ informazzjoni miġbura għall-finijiet ta’ eliġibbiltà fl-operazzjonijiet ta’ rifinanzjament tal-Eurosistema. Ir-rappurtar tal-informazzjoni se jsir permezz tal-mudelli standardizzati, li jistgħu anke jintużaw għar-rappurtar skont dan ir-Regolament u, sakemm dawn jitlestew, lis-sit web tal-SFI, skont l-Artikolu 8b tar-Regolament CRAIII. L-awtoritajiet kompetenti xorta waħda ser ikunu responsabbli li jiżguraw li l-informazzjoni tkun ipprovduta kif xieraq lill-investituri u li s-sit web iwieġeb għall-karatteristiċi meħtieġa. L-ESMA, f’kooperazzjoni mill-qrib mal-EBA u l-EIOPA, għandha tispeċifika f’abbozz ta’ standard tekniku regolatorju r-rekwiżiti li jridu jiġu ssodisfati mis-sit web li fuqu l-informazzjoni għandha titqiegħed għad-dispożizzjoni lid-detenturi ta’ pożizzjonijiet ta’ titolizzazzjoni. B’mod partikolari, dawn ir-rekwiżiti ser ikopru l-istruttura ta’ governanza inkluża l-indipendenza tas-sit web, il-modalitajiet ta’ kif taċċessa l-informazzjoni, il-proċeduri interni sabiex jiġi żgurat it-tħaddim tajjeb, is-sodezza operazzjonali u l-integrità tas-sit web u l-proċeduri li hemm fis-seħħ sabiex jiġu żgurati l-kwalità u l-preċiżjoni tal-informazzjoni. Titolizzazzjoni STS (l-Artikoli 6 sa 13) L-Artikoli 6 sa 13 fihom ir-rekwiżiti għal Titolizzazzjoni Sempliċi, Trasparenti u Standardizzata (“STS”). L-“istandard STS” ma jfissirx li t-titolizzazzjoni kkonċernata hija ħielsa mir-riskji, iżda jfisser li l-prodott jirrispetta għadd ta’ kriterji u li investitur prudenti u diliġenti ser ikun jista’ janalizza r-riskju involut. Ser ikun hemm żewġ tipi ta’ rekwiżiti STS: wieħed għal titolizzazzjonijiet fit-tul u wieħed għal titolizzazzjonijiet fuq terminu qasir (ABCP). Madankollu, fil-parti l-kbira r-rekwiżiti huma simili. Ir-rekwiżiti huma żviluppati fuq il-bażi tar-rekwiżiti eżistenti fl-atti delegati tal-Proporzjon tal-Kopertura tal-Likwidità u ta’ Solvibbiltà II, fuq il-pariri tal-EBA u fuq l-istandard tal-BCBS-IOSCO. Ir-rekwiżiti ser ikunu applikabbli għas-setturi finanzjarji kollha. Din il-proposta tippermetti li titolizzazzjoni ta’ “bejgħ veru” biss issir STS. F’titolizzazzjoni ta’ bejgħ veru, is-sjieda tal-iskoperturi sottostanti tiġi ttrasferita jew assenjata b’mod effettiv lil entità bi skop speċjali tat-titolizzazzjoni. F’titolizzazzjonijiet sintetiċi, l-iskoperturi sottostanti ma jiġux ittrasferiti lit-tali entità, iżda r-riskju ta’ kreditu marbut mal-iskoperturi sottostanti jiġi ttrasferit permezz ta’ garanzija jew kuntratt tad-derivattivi. Dan jintroduċi riskju ta’ kreditu tal-kontroparti addizzjonali u kumplessità potenzjali marbuta b’mod partikolari mal-kontenut tal-kuntratt. S’issa, la fil-livell internazzjonali (BCBS-IOSCO), u lanqas fil-livell Ewropew (EBA) ma ġew żviluppati kriterji STS għat-titolizzazzjoni sintetika. B’hekk, bħalissa għadu mhuwiex ċar biżżejjed liema titolizzazzjonijiet sintetiċi għandhom jitqiesu STS u f’liema kundizzjonijiet. Il-Kummissjoni ser tkompli tqis din il-kwistjoni u ser issegwi l-ħidma tal-korpi internazzjonali u dawk Ewropej fuq dan is-suġġett. Hija ser tivvaluta jekk xi titolizzazzjonijiet sintetiċi li marru tajjeb matul il-kriżi finanzjarja u li huma sempliċi, trasparenti u standardizzati għandhomx ikunu jistgħu jissodisfaw ir-rekwiżiti STS. Kontributi futuri minn, b'mod partikulari, l-EBA jistgħu jinfurmaw lill-Kummissjoni fil-proposti ta' politika futuri tagħha. Madankollu, kategorija speċifika ta’ tranżazzjonijiet tal-SMEs imwettqin flimkien ma’ awtoritajiet pubbliċi jew skemi ta’ garanzija pubblika (jiġifieri “kopertura segmentata”) tqiegħdet għaliha u ser jingħatalha t-trattament prudenzjali STS fis-CRR f’kundizzjonijiet speċifiċi. Notifika u divulgazzjoni STS (l-Artikolu 14) L-oriġinaturi, l-isponsors u l-SSPEs għandhom ikunu responsabbli b'mod konġunt għall-konformità mar-rekwiżiti STS u għan-notifika lill-ESMA li mbagħad tippubblikaha fuq is-sit web tagħha. Dan ser jiżgura li l-oriġinaturi, l-isponsors u l-SSPEs jieħdu responsabbiltà għad-dikjarazzjoni tagħhom li t-titolizzazzjoni hija STS u li hemm trasparenza fis-suq. L-oriġinaturi u l-isponsors għandhom ikunu responsabbli għal kwalunkwe telf jew ħsara li tirriżulta minn notifiki żbaljati jew qarrieqa bil-kundizzjonijiet stipulati mil-liġi nazzjonali. Madankollu, l-investituri xorta waħda jridu jagħmlu d-diliġenza dovuta, iżda jistgħu jafdaw kif xieraq in-notifika STS u l-informazzjoni ddivulgata mill-oriġinatur, l-isponsor u l-SSPE fuq il-konformità STS. Biex jiġi ffaċilitat il-proċess għall-investituri u l-oriġinaturi, għall-isponsors u għall-SSPEs, l-Awtoritajiet Superviżorji Ewropej ser jiżżviluppaw mudell għall-valutazzjoni STS.

Superviżjoni (l-Artikoli 15-22). Sabiex tiġi ssalvagwardjata l-istabbiltà finanzjarja, tiġi żgurata l-kunfidenza tal-investituri u promossa l-likwidità, huwa essenzjali li jkun hemm superviżjoni xierqa u effettiva tas-swieq ta’ titolizzazzjoni. Għal dan il-għan, il-proposta teħtieġ li l-Istati Membri jagħżlu l-awtoritajiet kompetenti skont l-atti legali eżistenti tal-UE fil-qasam tas-servizzi finanzjarji. Bħal kif inhu l-każ bħalissa skont id-dispożizzjonijiet eżistenti tal-liġi tal-UE, għas-superviżjoni tal-konformità mal-Artikolu dwar id-diliġenza dovuta, l-Istati Membri għandhom jagħżlu l-awtorità kompetenti tal-investitur istituzzjonali relevanti. Dan is-superviżur għandu jkollu s-setgħat li jingħatawlu skont il-leġiżlazzjoni relevanti dwar is-servizzi finanzjarji. Għas-superviżjoni tal-Artikoli 4 sa 14 tal-proposta, meta l-partijiet involuti jkunu rregolati mil-leġiżlazzjoni tal-UE dwar is-servizzi finanzjarji, l-awtorità kompetenti għall-entità rregolata relevanti għandha tingħażel mill-Istati Membri. Pereżempju, meta l-entità kkonċernata tkun istituzzjoni ta’ kreditu, is-superviżur bankarju relevanti għandu jingħażel mill-Istati Membri. F’każ li l-istituzzjoni ta’ kreditu tkun istituzzjoni ta’ kreditu importanti skont ir-Regolament (UE) Nru 1024/2013, għandu jingħażel il-Mekkaniżmu Superviżorju Uniku. Meta l-parti kkonċernata ma tkunx entità rregolata skont il-leġiżlazzjoni tal-UE dwar is-servizzi finanzjarji, pereżempju SSPE, l-Istati Membri jistgħu jiddeċiedu liema awtorità ser tkun l-awtorità kompetenti. B’dan il-mod, l-arranġamenti superviżorji għal din il-proposta huma allinjati bl-iktar mod possibbli mal-arranġamenti eżistenti. Għal entitajiet li bħalissa mhumiex regolati mil-liġi tal-UE, l-Istati Membri jridu jagħżlu awtorità kompetenti waħda jew iktar. L-Istati Membri għandhom jipprovdu lill-awtoritajiet kompetenti bis-setgħat ta’ superviżjoni, investigazzjoni u sanzjonar li normalment ikunu disponibbli skont il-leġiżlazzjoni tal-UE dwar is-servizzi finanzjarji. Fid-dawl tal-għamla transfruntiera tas-suq tat-titolizzazzjonijiet, il-kooperazzjoni bejn l-awtoritajiet kompetenti u l-ASE hija kruċjali. L-iskambju ta’ informazzjoni, il-kooperazzjoni fl-attivitajiet ta’ superviżjoni u l-investigazzjonijiet u l-koordinazzjoni tat-teħid ta’ deċiżjonijiet huma rekwiżit bażiku. Sabiex jiġu żgurati interpretazzjoni konsistenti u fehim komuni tar-rekwiżiti STS mill-awtoritajiet kompetenti, l-EBA, l-ESMA u l-EIOPA għandhom jikkoordinaw ix-xogħol tal-awtoritajiet kompetenti fuq bosta setturi finanzjarji u jivvalutaw il-problemi prattiċi li jistgħu jirriżultaw fir-rigward tat-titolizzazzjonijiet STS. B’mod partikolari jistgħu jikkoordinaw xogħolhom fil-kuntest tal-kumitat konġunt tal-Awtoritajiet Superviżorji Ewropej. Proċess ta’ Mistoqsijiet u Tweġibiet jista’ jħaffef l-implimentazzjoni ta’ dan ir-Regolament mill-parteċipanti fis-suq u l-awtoritajiet kompetenti. Fid-dawl tal-impatt tal-klassifikazzjoni STS fuq, pereżempju, it-trattament kapitali tat-tali prodotti, hemm bżonn ta’ ċerti regoli speċifiċi. Pereżempju, żewġ assiguraturi minn żewġ Stati Membri differenti jistgħu jinvestu fl-istess titolizzazzjoni STS minn Stat Membru ieħor. L-awtorità kompetenti b’sorveljanza fuq l-ewwel kumpanija tal-assigurazzjoni tista’ tasal għall-konklużjoni li l-istrument ta’ titolizzazzjoni ma jissodisfax ir-rekwiżiti STS, filwaqt li l-awtorità kompetenti b’sorveljanza fuq it-tieni kumpanija tal-assigurazzjoni tista’ tasal għall-konklużjoni li jissodisfa r-rekwiżiti STS. Użu persistenti ta’ approċċi differenti jista’ jħalli impatt negattiv fuq il-kredibbiltà tal-approċċ STS u jwassal għal arbitraġġ regolatorju. Għalhekk, sabiex jiġi żgurat approċċ kredibbli għat-titolizzazzjoni STS, ġew introdotti xi regoli speċifiċi fil-proposta. Meta awtorità kompetenti jkollha evidenza li l-oriġinaturi, l-isponsors u l-SSPEs għamlu notifika dwar is-STS materjalment żbaljata jew qarrieqa, trid tgħarraf lill-ESMA, l-EBA jew l-EIOPA u lill-awtoritajiet kompetenti tal-Istati Membri kkonċernati minnufih sabiex tiddiskuti s-sejbiet tagħha. Meta ma jkunux jistgħu jaqblu, għandha ssir medjazzjoni vinkolanti skont ir-Regolament dwar l-ESMA. Emendi għal atti legali oħrajn (l-Artikoli 23 sa 27) L-Artikoli 24 sa 27 jemendaw għadd ta’ artikoli ta’ atti legali oħrajn, b’mod partikolari d-Direttiva dwar il-UCITS, id-Direttiva dwar Solvibbiltà II, ir-Regolament dwar CRAIII, id-Direttiva dwar l-AIFM u l-EMIR. Dawn il-bidliet huma neċessarji biex jirriflettu l-ħolqien ta’ qafas ta’ titolizzazzjoni armonizzat f’din il-proposta. Għalhekk, hemm għadd ta’ dispożizzjonijiet li jridu jiġu revokati jew emendati. Sakemm jiġu revokati (d-dispożizzjonijiet relevanti fl-)atti delegati bbażati fuq dawn id-Direttivi u r-Regolamenti, dawn jibqgħu applikabbli. Dan huwa b’mod partikolari l-każ għad-dispożizzjonijiet tar-Regolament Delegat tal-Kummissjoni (UE) Nru 625/2014, l-Artikoli 254 sa 257 tal-Att Delegat dwar Solvibbiltà II, l-Artikoli 50 sa 56 tar-Regolament dwar l-AIFM u d-dispożizzjonijiet tar-Regolament Delegat tal-Kummissjoni (UE) Nru 2015/3. Il-Kummissjoni ser tadotta l-bidliet meħtieġa għal dawn l-atti delegati fuq il-bażi tar-Regolament dwar it-Titolizzazzjoni adottat. L-emendi għall-EMIR jipprovdu li l-kuntratti tad-derivattivi OTC li jkunu daħlu fihom l-Entitajiet tal-Bonds Koperti u l-Entitajiet bi Skop Speċjali tat-Titolizzazzjoni ma għandhomx ikunu soġġetti għall-obbligu tal-ikklirjar diment li jiġpu ssodisfati ċerti kundizzjonijiet. L-eżenzjoni hija ġġustifikata b'dak il-fatt li l-kontropartijiet għall-kuntratti tad-derivattivi OTC huma kredituri garantiti taħt l-arranġamenti ta' bonds koperti u ta' titolizzazzjoni u jista' jkun diġà ġiet preveduta protezzjoni xierqa kontra riskju ta' kreditu tal-kontroparti. Għalhekk, f’każijiet bħal dawn, obbligu tal-ikklirjar ċentrali jista’ jimponi tekniki duplikati żejda ta’ mitigazzjoni tar-riskju u jxekkel l-istruttura tal-assi. Dawn id-dispożizzjonijiet huma maħsubin biex jippermettu lill-ASE jipprovdu, għall-emittenti tat-titolizzazzjonijiet STS, is-sitwazzjonijiet u l-kundizzjonijiet li jiġġustifikaw esklużjonijiet mir-rekwiżiti ta’ kklirjar u proviżjonament ta’ marġni tal-EMIR. Dimensjoni ta’ pajjiż terz Essenzjalment, din il-proposta tipprovdi għal sistema li hija miftuħa għal titolizzazzjonijiet ta’ pajjii terzi. L-investituri istituzzjonali tal-UE jistgħu jinvestu f’titolizzazzjonijiet mhux tal-UE u ser ikollhom jagħmlu l-istess diliġenza dovuta bħal dawk għal titolizzazzjonijiet tal-UE, li tinkludi verifika ta’ jekk ir-riskju huwiex ritenut u jekk l-oriġinatur, l-isponsor u l-SSPE jqegħdux l-informazzjoni relevanti għad-dispożizzjoni. Barra minn hekk, titolizzazzjonijiet mhux tal-UE jistgħu jissodisfaw ukoll ir-rekwiżiti dwar is-STS u l-oriġinatur, l-isponsor u l-SSPE jistgħu jissottomettu wkoll notifika dwar is-STS lill-ESMA skont l-Artikolu 8. Lanqas ma hemm rekwiżit li l-iskoperturi sottostanti jkunu jinsabu fl-UE. 2015/0226 (COD) Proposta għal REGOLAMENT TAL-PARLAMENT EWROPEW U TAL-KUNSILL li jistabbilixxi regoli komuni dwar it-titolizzazzjoni u li joħloq qafas Ewropew għal titolizzazzjoni sempliċi, trasparenti u standardizzata u li jemenda d-Direttivi 2009/65/KE, 2009/138/KE, 2011/61/UE u r-Regolamenti (KE) 1060/2009 u (UE) Nru 648/2012 (Test b'rilevanza għaż-ŻEE) IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, u b'mod partikolari l-Artikolu 114 tiegħu, Wara li kkunsidra l-proposta mill-Kummissjoni Ewropea,

Wara li l-abbozz tal-att leġiżlattiv intbagħat lill-parlamenti nazzjonali, Wara li kkunsidra l-opinjoni tal-Kumitat Ekonomiku u Soċjali Ewropew, Filwaqt li jaġixxi skont il-proċedura leġiżlattiva ordinarja, Billi: (1)It-titolizzazzjoni tinvolvi tranżazzjonijiet li jippermettu lil mutwanti – normalment istituzzjoni ta’ kreditu – jirrifinanzja sett ta’ self jew skoperturi bħal self għal proprjetà immobbli, kirjiet ta’ karozzi, self lill-konsumatur jew karti ta’ kreditu, billi jibdilhom f’titoli negozjabbli. Il-mutwanti jippulja u jerġa’ jippakkja portafoll tas-self tiegħu, u jqassamhom f’kategoriji ta’ riskju differenti għal investituri differenti, biex b’hekk jagħti aċċess lill-investituri għal investimenti f’self u skoperturi oħrajn li normalment ma jkollhomx aċċess dirett. Ir-redditi għall-investituri huma ġġenerati mill-flussi tal-flus tas-self sottostanti. (2)Fil-Pjan ta’ Investiment għall-Ewropa ppreżentat fis-26 ta’ Novembru 2014, il-Kummissjoni ħabbret l-intenzjoni tagħha li terġa’ tagħti l-ħajja lis-swieq ta’ titolizzazzjoni ta’ kwalità għolja, bla ma jiġu ripetuti l-iżbalji li saru qabel il-kriżi finanzjarja tal-2008. L-iżvilupp ta’ suq tat-titolizzazzjonijiet sempliċi, trasparenti u standardizzati jikkostitwixxi pedament tal-Unjoni tas-Swieq Kapitali (CMU) u jikkontribwixxi għall-objettiv prijoritarju tal-Kummissjoni li jiġu sostnuti l-ħolqien tax-xogħol u ritorn għal tkabbir sostenibbli. (3)L-Unjoni Ewropea mhijiex beħsiebha li ddgħajjef il-qafas leġiżlattiv implimentat wara l-kriżi finanzjarja sabiex tindirizza r-riskji inerenti f’titolizzazzjoni ferm kumplessa, opaka u riskjuża. Huwa essenzjali li jiġi żgurat li r-regoli jiġu adottati sabiex isir divrenzjar aħjar ta’ prodotti sempliċi, trasparenti u standardizzati minn strumenti kumplessi, opaki u riskjużi u li jiġi applikat qafas prudenzjali iktar sensittiv għar-riskji. (4)It-titolizzazzjoni hija element importanti ta’ swieq finanzjarji li jaħdmu kif suppost. Titolizzazzjoni strutturata tajjeb hija mezz importanti kif jiġu diversifikati s-sorsi ta’ finanzjament u kif ir-riskju jiġi allokat b’effiċjenza ikbar fi ħdan is-sistema finanzjarja tal-Unjoni. Tippermetti distribuzzjoni usa’ tar-riskju tas-settur finanzjarju u tista’ tgħin sabiex tiffranka mill-karti bilanċjali tal-oriġinatur biex ikun jista’ jislef iktar lill-ekonomija. B’mod ġenerali, tista’ ttejjeb l-effiċjenzi fis-sistema finanzjarja u tipprovdi opportunitajiet ikbar ta’ investiment. It-titolizzazzjoni tista’ toħloq pont bejn l-istituzzjonijiet ta’ kreddtu u s-swieq tal-kapital b’benefiċċju indirett għan-negozji u ċ-ċittadini (permezz ta’, pereżempju, self li jiswa inqas flus u finanzjament tan-negozji, krediti għall-proprjetà immobbli u karti ta’ kreditu). (5)L-istabbiliment ta’ qafas prudenzjali iktar sensittiv għar-riskji għat-titolizzazzjonijiet sempliċi, trasparenti u standardizzati ("STS") jeħtieġ li l-Unjoni tiddefinixxi biċ-ċar x’inhi titolizzazzjoni STS, peress li nkella t-trattament regolatorju iktar sensittiv għar-riskji għall-istituzzjonijiet ta’ kreditu u l-kumpaniji tal-assigurazzjoni jkunu disponibbli għal tipi differenti ta’ titolizzazzjonijiet fi Stati Membri differenti. Dan iwassal għal kundizzjonijiet ta' kompetizzjoni li mhumiex ekwivalenti u għal arbitraġġ regolatorju. (6)Huwa iktar xieraq li, b’konformità mad-definizzjonijiet eżistenti fil-leġiżlazzjoni settorjali tal-Unjoni, jiġu pprovduti definizzjonijiet tal-kunċetti ewlenin kollha tat-titolizzazzjoni. B’mod partikolari, definizzjoni ċara u li tkopri kollox tat-titolizzazzjoni hija meħtieġa sabiex tiġi koperta kwalunkwe tranżazzjoni jew skema li biha r-riskju ta’ kreditu assoċjat ma’ skopertura jew pula ta’ skoperturi jiġi segmentat. Skopertura li toħloq obbligu ta' pagament dirett għal tranżazzjoni jew skema użata għall-finanzjament jew l-operazzjoni tal-assi fiżiċi ma għandhiex titqies bħala skopertura għal titolizzazzjoni, anki jekk it-tranżazzjoni jew l-iskema jkollha obbligazzjonijiet ta' pagamenti ta' senjorità differenti. (7)Kemm fil-livell internazzjonali kif ukoll fil-livell Ewropew, diġà sar ħafna xogħol sabiex tiġi identifikata t-titolizzazzjoni STS u fir-Regolamenti Delegati tal-Kummissjoni (UE) 2015/61 u (UE) 2015/35 diġà ġew stabbiliti l-kriterji għal titolizzazzjoni sempliċi, trasparenti u standardizzata għal skopijiet speċifiċi, li magħhom huwa marbut trattament prudenzjali iktar sensittiv għar-riskji. (8)Fuq il-bażi tal-kriterji eżistenti, fuq il-kriterji tal-BCBS-IOSCO adottati fit-23 ta’ Lulju 2015 għall-identifikazzjoni ta’ titolizzazzjonijiet sempliċi, trasparenti u paragunabbli u b’mod partikolari l-Avviż tal-EBA dwar il-kwalifikazzjoni tat-titolizzazzjoni ppubblikat fis-7 ta’ Lulju 2015, huwa essenzjali li tiġi stabbilita definizzjoni ġenerali u applikabbli b’mod transettorjali tat-titolizzazzjoni STS. (9)L-implimentazzjoni tal-kriterji STS fi ħdan l-UE kollha ma għandhiex twassal għal approċċi differenti. Dawk l-approċċi joħolqu ostakli potenzjali għall-investituri transfruntiera billi jġegħluhom jidħlu fid-dettalji tal-oqfsa tal-Istati Membri u b’hekk ixekklu l-kunfidenza tal-investituri fil-kriterji STS. (10)Huwa tassew importanti li l-awtoritajiet kompetenti jaħdmu flimkien mill-qrib sabiex jaraw li jkun hemm fehim komuni u konsistenti tar-rekwiżiti STS madwar l-Unjoni u li jindirizzaw il-problemi potenzjali fl-interpretazzjoni. Fid-dawl ta’ dan l-objettiv, it-tliet ASE għandhom, fil-kuntest tal-Kumitat Konġunt tal-Awtoritajiet Superviżorji Ewropej, jikkoordinaw xogħolhom u dak tal-awtoritajiet kompetenti sabiex jiżguraw konsistenza transettorjali u jivvalutaw il-problemi prattiċi li jistgħu jinqalgħu fir-rigward tat-titolizzazzjonijiet STS. B’dan il-mod, il-fehmiet tal-parteċipanti fis-suq għandhom jintalbu wkoll u jridu jitqiesu kemm jista’ jkun. L-eżitu ta’ dawn it-taħditiet għandu jiġi ppubblikat fuq is-siti web tal-ASE sabiex jgħin lill-oriġinaturi, l-isponsors, l-SSPEs u l-investituri fil-valutazzjoni tat-titolizzazzjonijiet STS qabel ma joħorġu jew jinvestu fit-tali pożizzjonijiet. Mekkaniżmu ta’ koordinazzjoni bħal dan ikun ta’ importanza partikolari fil-perjodu li jwassal għall-implimentazzjoni ta’ dan ir-Regolament. (11)L-investimenti fit-titolizzazzjonijiet jew l-esponimenti għalihom mhux talli jesponu lill-investitur għar-riskji ta’ kreditu tas-self sottostanti jew l-esponimenti, iżda l-proċess ta’ strutturar tat-titolizzazzjonijiet jista’ jwassal ukoll għal riskji oħrajn bħar-riskji tal-aġenzija, riskju mudell, riskju legali u operazzjonali, riskju tal-kontroparti, riskju tas-servizzjar, riskju tal-likwidità, riskju tal-konċentrazzjoni u riskji ta’ xorta operazzjonali. Għalhekk, huwa essenzjali li l-investituri istituzzjonali jkunu soġġetti għar-rekwiżiti proporzjonati dwar id-diliġenza dovuta sabiex jiżguraw li jivvalutaw kif xieraq ir-riskji li jirriżultaw mit-tipi kollha ta’ titolizzazzjonijiet, għall-benefiċċju tal-investituri finali. B’hekk, id-diliġenza dovuta tista’ ssaħħaħ anki l-fiduċja fis-suq u bejn l-oriġinaturi, l-isponsors u l-investituri individwali. Jeħtieġ li l-investituri jeżerċitaw ukoll diliġenza dovuta xierqa fir-rigward tat-titolizzazzjonijiet STS. Jistgħu jinfurmaw ruħhom bl-informazzjoni divulgata mill-partijiet għat-titolizzazzjoni, b'mod partikolari n-notifika STS u l-informazzjoni relatata ddivulgata f'dan il-kuntest, li għandha tipprovdi lill-investituri bl-informazzjoni rilevanti kollha dwar kif jiġu ssodisfati l-kriterji STS. L-investituri istituzzjonali għandhom ikunu jistgħu jpoġġu l-fiduċja xierqa fin-notifika STS u fl-informazzjoni ddivulgata mill-oriġinatur, mill-isponsor u mill-SSPE dwar jekk titolizzazzjoni tissodisfax ir-rekwiżiti STS. (12)Importanti li l-interessi tal-oriġinaturi, l-isponsors u l-mutwanti oriġinali li jibdlu l-iskoperturi f’titoli negozjabbli u l-investituri jkunu allinjati. Biex jikseb dan, l-oriġinatur, l-isponsor jew il-mutwanti oriġinali għandu jżomm interess sinifikanti fl-iskoperturi sottostanti tat-titolizzazzjoni. Għalhekk, huwa importanti li l-oriġinaturi jew l-isponsors iżommu skopertura ekonomika netta materjali għar-riskji sottostanti inkwistjoni. B’mod iktar ġenerali, it-tranżazzjonijiet ta’ titolizzazzjoni ma għandhomx ikunu strutturati b’tali mod li jevitaw l-applikazzjoni tar-rekwiżit ta' ritensjoni. Dak ir-rekwiżit għandu jkun applikabbli fis-sitwazzjonijiet kollha fejn tkun applikabbli s-sustanza ekonomika ta’ titolizzazzjoni, ikunu xi jkunu l-istrutturi legali jew l-istrumenti użati. Ma hemmx bżonn ta’ ħafna applikazzjonijiet tar-rekwiżit ta' ritensjoni. Għal kwalunkwe titolizzazzjoni jkun biżżejjed li l-oriġinatur, l-isponsor jew il-mutwanti oriġinali jkun soġġett għar-rekwiżit. B’mod simili, meta t-tranżazzjonijiet ta’ titolizzazzjoni jkun fihom pożizzjonijiet ta’ titolizzazzjonijiet oħrajn bħala skoperturi sottostanti, ir-rekwiżit ta’ ritensjoni għandu jkun applikat biss għat-titolizzazzjoni li hija soġġetta għall-investiment. In-notifika STS tindika lill-investituri li l-oriġinaturi żammew skopertura ekonomika netta materjali għar-riskji sottostanti. Għandhom isiru ċerti eċċezzjonijiet għal każijiet li fihom l-iskoperturi titolizzati jkunu ggarantiti bis-sħiħ, inkondizzjonalment u b’mod irrevokabbli mill-awtoritajiet pubbliċi b’mod partikolari. Fil-każ ta’ appoġġ mir-riżorsi pubbliċi pprovdut fil-forma ta’ garanziji jew b’mezzi oħrajn, kwalunkwe dispożizzjoni f’dan ir-Regolament hija mingħajr ħsara għar-regoli dwar l-għajnuna mill-Istat. (13)Il-ħila tal-investituri li jeżerċitaw id-diliġenza dovuta u, b’hekk, jagħmlu valutazzjoni informata tal-affidabbiltà kreditizja ta’ strument ta’ titolizzazzjoni partikolari tiddependi mill-aċċess tagħhom għal informazzjoni fuq dawk l-istrumenti. Fuq il-bażi tal-acquis eżistenti, importanti li tinħoloq sistema komprensiva li biha l-investituri jkollhom aċċess għall-informazzjoni relevanti kollha tul il-ħajja sħiħa tat-tranżazzjonijiet u li jitnaqqsu l-kompiti ta’ rapportar tal-oriġinaturi, l-isponsors u l-SSPEs u li jitħaffef l-aċċess kontinwu, faċli u liberu tal-investituri għal informazzjoni affidabbli dwar it-titolizzazzjonijiet. (14)L-oriġinaturi, l-isponsors u l-SSPEs għandhom iqiegħdu d-dejta materjalment relevanti kollha dwar il-kwalità kreditizja u l-prestazzjoni tal-iskoperturi sottostanti disponibbli fir-rapport għall-investituri, inkluża dejta li tippermetti lill-investituri jidentifikaw biċ-ċar id-delinkwenza u l-inadempjenza tad-debituri sottostanti, ir-ristrutturar tad-dejn, il-maħfra tad-dejn, it-trażżin, ir-riakkwisti, il-pawżi tal-pagamenti, it-telf, iċ-charge offs, l-irkupru u rimedji oħrajn tal-prestazzjoni tal-assi fil-pula ta’ skoperturi sottostanti. Id-dejta dwar il-flussi tal-flus iġġenerati mill-iskoperturi sottostanti u mill-obbligazzjonijiet tal-ħruġ tat-titolizzazzjoni, inkluża divulgazzjoni separata tal-introjtu u l-iżborż tal-pożizzjoni ta’ titolizzazzjoni, jiġifieri l-kapital skedat, l-imgħax skedat, il-kapital bi ħlas antiċipat, imgħax u tariffi skaduti u imposti u kwalunkwe dejta marbuta mal-ksur ta’ kwalukwe xkattatur li jimplika bidliet fil-prijorità tal-pagamenti jew sostituzzjoni ta’ kwalunkwe kontroparti kif ukoll id-dejta fuq l-ammont u l-forma ta’ tisħiħ tal-kreditu disponibbli għal kull segment għandha tkun ippreżentata fir-rapport għall-investituri wkoll. Għalkemm it-titolizzazzjonijiet li huma sempliċi, trasparenti u standardizzati fil-passat kellhom prestazzjoni tajba, is-sodisfazzjon ta' kwalunkwe rekwiżit STS ma jfissirx li l-pożizzjoni ta' titolizzazzjoni hija ħielsa minn riskji, u lanqas ma jindika xejn dwar il-kwalità kreditizja sottostanti għat-titolizzazzjoni. Minflok, għandu jitqies li jindika li investitur prudenti u diliġenti ser ikun jista’ janalizza r-riskji involuti fit-titolizzazzjoni. Għandu jkun hemm żewġ tipi ta’ rekwiżiti STS: wieħed għal titolizzazzjonijiet fit-tul u wieħed għal titolizzazzjonijiet għal terminu qasir (ABCP), li fil-parti l-kbira għandhom ikunu soġġetti għal rekwiżiti simili b’aġġustamenti speċifiċi li jirriflettu l-karatteristiċi strutturali ta’ dawn iż-żewġ segmenti tas-suq. Il-funzjonament ta’ dawn is-swieq huwa differenti, bil-programmi tal-ABCP li jħaddmu għadd ta’ tranżazzjonijiet tal-ABCP li jikkonsistu fi skoperturi għal terminu qasir li jeħtieġu li jiġu sostitwiti ladarba jimmaturaw. Barra minn hekk, il-kriterji dwar is-STS iridu jirriflettu wkoll ir-rwol speċifiku tal-isponsor fil-forniment ta’ appoġġ ta’ likwidità lill-veikoli ABCP. (15)Din il-proposta tippermetti li titolizzazzjonijiet ta’ “bejgħ veru” biss ikunu deżinjati bħala STS. F’titolizzazzjoni ta’ bejgħ veru, is-sjieda tal-iskoperturi sottostanti tiġi ttrasferita jew assenjata b’mod effettiv lil entità emittenti li hija entità bi skop speċjali tat-titolizzazzjoni (SSPE). It-trasferiment tal-iskoperturi sottostanti lill-SSPE ma għandux ikun soġġett għal dispożizzjonijiet severi ta’ rkupru fil-każ ta’ insolvenza tal-bejjiegħ. Dispożizzjonijiet tant severi ta' rkupru jinkludu, iżda mhumiex limitati għal, dispożizzjonijiet li taħthom il-bejgħ tal-iskoperturi sottostanti jista’ jiġi invalidat mil-likwidatur tal-bejjiegħ fuq l-unika bażi li kien konkluż f'ċertu perjodu qabel id-dikjarazzjoni tal-insolvenza tal-bejjiegħ jew qabel dispożizzjonijiet meta l-SSPE tista’ tipprevjeni t-tali invalidazzjoni biss jekk tista’ turi bil-provi li ma kinitx taf bl-insolvenza tal-bejjiegħ fi żmien il-bejgħ. (16)F’titolizzazzjonijiet li mhumiex ta’ “bejgħ veru”, l-iskoperturi sottostanti ma jiġux ittrasferiti lit-tali entità, iżda r-riskju ta’ kreditu marbut mal-iskoperturi sottostanti jiġi ttrasferit permezz ta’ garanzija jew kuntratt tad-derivattivi jew garanziji. Dan jintroduċi riskju ta’ kreditu tal-kontroparti addizzjonali u l-kumplessità potenzjali marbuta b’mod partikolari mal-kontenut tal-kuntratt tad-derivattivi. Sal-lum, ebda analiżi dwar il-livell internazzjonali jew tal-Unjoni ma kienet biżżejjed sabiex jiġu identifikati l-kriterji dwar is-STS għal dawk it-tipi ta’ strumenti ta’ titolizzazzjoni. Għaldaqstant, fil-futur ikun essenzjali li ssir valutazzjoni ta’ jekk xi titolizzazzjonijiet sintetiċi li marru tajjeb matul il-kriżi finanzjarja u li huma sempliċi, trasparenti u standardizzati humiex eliġibbli sabiex jikkwalifikaw bħala STS. Fuq din il-bażi, il-Kummissjoni ser tivvaluta jekk it-titolizzazzjonijiet li mhumiex “bejgħ veru” għandhomx ikunu koperti mid-deżinjazzjoni ta’ STS fi proposta fil-futur.

(17)L-iskoperturi sottostanti trasferiti mill-bejjiegħ lill-SSPE għandhom jissodisfaw kriterji ta' eliġibbiltà predeterminati u ddefiniti b'mod ċar li ma jippermettux immaniġġjar tal-portafoll attiv ta' dawk l-iskoperturi fuq bażi diskrezzjonali. Fil-prinċipju, is-sostituzzjoni tal-iskoperturi li jiksru r-rappreżentazzjoFnijiet u l-garanziji ma għandhiex titqies immaniġġjar tal-portafoll attiv. (18)Sabiex jiġi żgurat li l-investituri jagħmlu d-diliġenza dovuta robusta u jiffaċilitaw il-valutazzjoni tar-riskji sottostanti, huwa importanti li t-tranżazzjonijiet ta’ titolizzazzjoni jkunu garantiti b’ippuljar ta’ skoperturi li huma omoġen fit-tip ta' ass, bħal ippuljar ta’ self residenzjali, ippuljar ta’ self kummerċjali, kirjiet u faċilitajiet ta’ kreditu lil impriżi tal-istess kategorija sabiex jiffinanzjaw nefqiet kapitali jew operazzjonijiet kummerċjali, ippuljar ta’ self għall-karozzi u kirjiet lil mutwatarji jew lokatarji jew self u ppuljar ta’ faċilitajiet ta’ kreditu lil individwi għal skopijiet ta’ konsum personali, mill-familja jew mill-unità domestika. (19)Huwa essenzjali li jiġi evitat milli jerġgħu jfeġġu mudelli purament “oriġina u ddistribwixxi”. F’dawk is-sitwazzjonijiet, il-mutwanti jagħtu krediti billi japplikaw politiki ta’ sottoskrizzjoni batuti u dgħajfin peress li jkunu jafu minn qabel li r-riskji relatati eventwalment jinbiegħu lil partijiet terzi. B’hekk, l-iskoperturi li jridu jiġu titolizzati għandhom ikunu oriġinati matul il-perkors normali tan-negozju tal-oriġinatur jew tal-mutwanti oriġinali skont standards dwar is-sottoskrizzjoni li ma għandhomx ikunu inqas strinġenti minn dawk li l-oriġinatur jew il-mutwanti oriġinali japplika għall-oriġinazzjoni ta’ skoperturi simili li mhumiex titolizzati. Il-bidliet materjali fl-istandards ta’ sottoskrizzjoni għandhom jiġu ddivulgati bis-sħiħ lill-investituri potenzjali. L-oriġinatur jew il-mutwanti oriġinali għandu jkollu biżżejjed esperjenza fl-oriġinazzjoni ta’ skoperturi ta’ xorta simili għal dawk li ġew titolizzati. Fil-każ ta’ titolizzazzjonijiet li fihom l-iskoperturi sottostanti jkunu self residenzjali, l-ippuljar ta’ self ma għandux jinkludi self li jiġi kummerċjalizzat u sottoskritt bil-patt li l-applikant għas-self jew, meta applikabbli, l-intermedjarji, ikunu ġew mgħarrfin li l-informazzjoni pprovduta jaf ma tkunx ġiet verifikata mill-mutwanti. Il-valutazzjoni tal-affidabbiltà kredizja tal-mutwatarju għandha tissodisfa wkoll, meta applikabbli, ir-rekwiżiti stabbiliti fid-Direttivi 2014/17/UE jew 2008/48/KE tal-Parlament Ewropew u tal-Kunsill jew ir-rekwiżiti ekwivalenti f’pajjiżi terzi. (20)Meta l-oriġinaturi, l-isponsors u l-SSPEs ikunu jixtiequ li t-titolizzazzjonijiet tagħhom jużaw id-deżinjazzjoni ta’ STS, dawn għandhom jinnotifikaw lill-investituri, lill-awtoritajiet kompetenti u lill-ESMA li t-titolizzazzjoni tissodisfa r-rekwiżiti STS. Imbagħad, l-ESMA għandha tippubblika dan fuq lista ta’ tranżazzjonijiet li tkun disponibbli fuq is-sit web tagħha għal skopijiet ta' informazzjoni. L-inklużjoni ta’ ħruġ ta’ titolizzazzjoni fil-lista tal-ESMA ta’ titolizzazzjonijiet STS notifikati ma timplikax li l-ESMA jew awtoritajiet kompetenti oħrajn iċċertifikaw li t-titolizzazzjoni tissodisfa r-rekwiżiti STS. Il-konformità mar-rekwiżiti STS tibqa’ responsabbiltà tal-oriġinaturi, l-isponsors u l-SSPEs waħedhom. Dan ser jiżgura li l-oriġinaturi, l-isponsors u l-SSPEs jieħdu responsabbiltà għad-dikjarazzjoni tagħhom li t-titolizzazzjoni hija STS u li hemm trasparenza fis-suq. (21)Meta titolizzazzjoni ma tibqax tissodisfa r-rekwiżiti STS, l-oriġinatur, l-isponsor u l-SSPE għandhom jinnotifikaw lill-ESMA minnufih. Barra minn hekk, meta awtorità kompetenti tkun imponiet sanzjonijiet amministrattivi jew miżuri ta' rimedju fir-rigward ta' titolizzazzjoni nnotifikata bħala STS, dik l-awtorità kompetenti għandha tinnotifika immedjatament lill-ESMA għall-indikazzjoni tagħha dwar il-lista ta' notifiki STS li tippermetti li l-investituri jkunu infurmati dwar dawn is-sanzjonijiet u dwar l-affidabbiltà tan-notifiki STS. Għaldaqstant huwa fl-interess tal-oriġinaturi, tal-isponsors u tal-SSPEs li jagħmlu notifiki maħsuba sew minħabba l-konsegwenzi reputazzjonali. (22)L-investituri għandhom iwettqu d-diliġenza dovuta tagħhom fuq l-investimenti b’mod proporzjonali għar-riskji involuti, iżda għandhom ikunu jistgħu jafdaw in-notifiki STS u l-informazzjoni pprovduta mill-oriġinatur, mill-isponsor u mill-SSPE fuq il-konformità STS. (23)L-involviment ta’ partijiet terzi fl-għajnuna sabiex tiġi verifikata l-konformità ta’ titolizzazzjoni mar-rekwiżiti STS jista’ jkun siewi għall-investituri, għall-oriġinaturi, għall-isponsors u għall-SSPEs u jista’ jikkontribwixxi sabiex tiżdied il-kunfidenza fis-suq għat-titolizzazzjonijiet STS. Madankollu, huwa essenzjali li l-investituri jagħmlu l-valutazzjoni tagħhom stess, jieħdu responsabbiltà għad-deċiżjonijiet ta’ investiment tagħhom u ma joqogħdux b’mod mekkanistiku fuq it-tali partijiet terzi. (24)L-Istati Membri għandhom jagħżlu l-awtoritajiet kompetenti u jagħtuhom is-setgħat ta’ superviżjoni, investigazzjoni u sanzjonar li jeħtieġu. Fil-prinċipju, is-sanzjonijiet amministrattivi u l-miżuri ta' rimedju għandhom jiġu ppubblikati. Peress li l-investituri, l-oriġinaturi, l-isponsors, il-mutwanti oriġinali u l-SSPEs jistgħu jkunu stabbiliti fi Stati Membri differenti u ssupervizzati minn awtoritajiet kompetenti settorjali differenti, il-kooperazzjoni mill-qrib bejn l-awtoritajiet kompetenti rilevanti, inkluż il-Bank Ċentrali Ewropew (BĊE) skont ir-Regolament tal-Kunsill (UE) Nru 1024/2013, u l-ASE għandha tiġi żgurata bl-iskambju reċiproku ta’ informazzjoni u assistenza f’attivitajiet superviżorji. (25)L-awtoritajiet kompetenti għandhom jikkoordinaw mill-qrib is-superviżjoni tagħhom u jiżguraw deċiżjonijiet konsistenti, speċjalment f'każ ta' ksur ta' dan ir-Regolament. Meta dan il-ksur jikkonċerna notifika inkorretta jew qarrieqa, l-awtorità kompetenti li tiskopri dak il-ksur għandha anke tinforma lill-ASE u lill-awtoritajiet kompetenti rilevanti tal-Istati Membri kkonċernati, . L-ESMA, u, fejn xieraq, il-Kumitat Konġunt tal-Awtoritajiet Superviżorji Ewropej, għandhom ikunu jistgħu jeżerċitaw is-setgħat vinkolanti ta' medjazzjoni tagħhom. (26)Dan ir-Regolament jippromwovi l-armonizzazzjoni ta' għadd ta' elementi ewlenin fis-suq tat-titolizzazzjoni mingħajr preġudizzju għal iktar armonizzazzjoni kumplimentari mmexxija mis-suq tal-proċessi u l-prattiki fis-swieq tat-titolizzazzjoni. Għal dik ir-raġuni, huwa essenzjali li l-parteċipanti fis-suq u l-assoċjazzjonijiet professjonali tagħhom ikomplu jistandardizzaw il-prattiki tas-suq, u b'mod partikulari l-istandardizzazzjoni tad-dokumentazzjoni tat-titolizzazzjonijiet. Il-Kummissjoni ser timmonitorja bir-reqqa u tirrapporta fuq l-isforzi ta’ standardizzazzjoni li jagħmlu l-parteċipanti fis-suq. (27)Id-Direttiva tal-UCITS, id-Direttiva tas-Solvibbiltà II, ir-Regolament tas-CRA, id-Direttiva tal-AIFM u l-EMIR huma emendati kif xieraq sabiex tiġi żgurata l-konsistenza tal-qafas legali tal-UE ma' dan ir-Regolament dwar id-dispożizzjonijiet relatati mat-titolizzazzjoni li l-objettiv ewlieni tiegħu huwa l-istabbiliment u l-funzjonament tas-suq intern, b'mod partikulari billi tiżgura kundizzjonijiet ekwi fis-suq intern għall-investituri istituzzjonali kollha. (28)Fir-rigward tal-emendi għar-Regolament (UE) Nru 648/2012, kuntratti tad-derivattivi barra l-Borża ("OTC") li jkunu daħlu fihom entitajiet bi skop speċjali tat-titolizzazzjoni ma għandhomx ikunu soġġetti għall-obbligu tal-ikklirjar diment li jiġu ssodisfati ċerti kundizzjonijiet. Dan minħabba li kontropartijiet għall-kuntratti tad-derivattivi OTC li jkunu daħlu fihom b'veikoli bi skop speċjali tat-titolizzazzjoni huma kredituri garantiti skont l-arranġamenti ta' titolizzazzjoni u normalment jkun pipprovdut għal protezzjoni xierqa kontra r-riskju ta' kreditu tal-kontroparti. Fir-rigward ta' derivattivi kklirjati mhux ċentralment, il-livelli ta' kollateral meħtieġa għandhom iqisu wkoll l-istruttura speċifika tal-arranġamenti ta' titolizzazzjoni u l-protezzjonijiet diġà previsti fihom. (29)Hemm livell ta’ sostitwibbiltà bejn il-bonds koperti u t-titolizzazzjonijiet. Għalhekk, sabiex tiġi evitata l-possibbiltà ta’ distorsjoni jew arbitraġġ bejn l-użu tat-titolizzazzjonijiet u l-bonds koperti minħabba t-trattament differenti tal-kuntratti tad-derivattivi OTC li jidħlu fihom l-entitajiet tal-bonds koperti jew l-SSPEs, ir-Regolament (UE) Nru 648/2012 għandu jiġi emendat ukoll sabiex jeżenta lill-entitajiet tal-bonds koperti mill-obbligu tal-ikklirjar u sabiex jiżgura li l-entitajiet tal-bonds koperti jkunu soġġetti għall-istess marġini bilaterali. (30)Sabiex jiġi speċifikat ir-rekwiżit ta' ritenzjoni tar-riskju, is-setgħa li jiġu adottati l-atti f'konformità mal-Artikolu 290 tat-Trattat dwar il-Funzjonament tal-Unjoni Ewropea għandha tiġi delegata lill-Kummissjoni fir-rigward tal-adozzjoni tal-istandards tekniċi regolatorji li jistabbilixxu l-modalitajiet biex ir-riskju jiġi ritenut, il-kejl tal-livell ta' ritenzjoni, ċerti projbizzjonijiet rigward ir-riskju ritenut, ir-ritenzjoni fuq bażi konsolidata u l-eżenzjoni ta' ċerti tranżazzjonijiet . Fid-dawl tal-kompetenza tal-EBA, hi u tiddefinixxi l-atti delegati, il-Kummissjoni għandha tagħmel użu minn dik il-kompetenza għat-tħejjija tal-atti delegati. L-EBA għandha tikkonsulta mill-qrib maż-żewġ Awtoritajiet Superviżorji Ewropej l-oħra. (31)Sabiex tiffaċilita l-aċċess kontinwu, faċli u ħieles tal-investituri għal informazzjoni affidabbli dwar it-titolizzazzjonijiet, l-istess setgħa biex tadotta l-atti għandha tiġi delegata lill-Kummissjoni fir-rigward tal-adozzjoni tal-istandards tekniċi regolatorji għall-informazzjoni paragunabbli dwar l-iskoperturi sottostanti u r-rapporti regolari tal-investituri u għar-rekwiżiti li għandhom jiġu ssodisfati mis-sit web li fuqu tkun disponibbli l-informazzjoni għad-detenturi ta' pożizzjonijiet ta' titolizzazzjoni. Fid-dawl tal-kompetenza tal-ESMA, hi u tiddefinixxi l-atti delegati, il-Kummissjoni għandha tagħmel użu minn dik il-kompetenza għat-tħejjija tal-atti delegati. L-ESMA għandha tikkonsulta mill-qrib maż-żewġ Awtoritajiet Superviżorji Ewropej l-oħra. (32)Sabiex tiffaċilita l-proċess għall-investituri, għall-oriġinaturi, għall-isponsors, u għall-SSPEs, l-istess setgħa biex tadotta l-atti għandha tiġi delegata lill-Kummissjoni fir-rigward tal-adozzjoni tal-istandards tekniċi regolatorji rigward il-mudell għan-notifiki STS li se jipprovdu lill-investituri u lill-awtoritajiet kompetenti b'biżżejjed informazzjoni għall-valutazzjoni tagħhom tal-konformità mar-rekwiżiti STS. Fid-dawl tal-kompetenza tal-ESMA, hi u tiddefinixxi l-atti delegati, il-Kummissjoni għandha tagħmel użu minn dik il-kompetenza għat-tħejjija tal-atti delegati. L-ESMA għandha tikkonsulta mill-qrib maż-żewġ Awtoritajiet Superviżorji Ewropej l-oħra. (33)Sabiex tispeċifika t-termini tal-kooperazzjoni u tiskambja l-obbligu ta' informazzjoni tal-awtoritajiet kompetenti, l-istess setgħa biex tadotta l-atti għandha tiġi delegata lill-Kummissjoni fir-rigward tal-adozzjoni tal-istandards tekniċi regolatorji li jistabbilixxu l-informazzjoni li għandha tiġi skambjata u l-kontenut u l-kamp ta' applikazzjoni tal-obbligi tan-notifika. Fid-dawl tal-kompetenza tal-ESMA, hi u tiddefinixxi l-atti delegati, il-Kummissjoni għandha tagħmel użu minn dik il-kompetenza għat-tħejjija tal-atti delegati. L-ESMA għandha tikkonsulta mill-qrib maż-żewġ Awtoritajiet Superviżorji Ewropej l-oħra. (34)Il-Kummissjoni, hi u tħejji u tfassal l-atti delegati, għandha tiżgura trażmissjoni simultanja, f'waqtha u xierqa ta' dokumenti rilevanti lill-Parlament Ewropew u lill-Kunsill. (35)Billi l-objettivi ta' dan ir-Regolament ma jistgħux jintlaħqu biżżejjed mill-Istati Membri minħabba li s-swieq ta' titolizzazzjoni joperaw globalment uminħabba li għandhom jiġu żgurati kundizzjonijiet ekwivalenti ta' kompetizzjoni fis-suq intern għall-investituri istituzzjonali u għall-entitajiet kollha involuti fit-titolizzazzjoni iżda, minħabba l-iskala u l-effetti tagħhom, jistgħu jintlaħqu aħjar fil-livell tal-Unjoni, l-Unjoni tista' tadotta miżuri, skont il-prinċipju tas-sussidjarjetà kif stabbilit fl-Artikolu 5 tat-Trattat dwar l-Unjoni Ewropea. Skont il-prinċipju tal-proporzjonalità, kif stabbilit f'dak l-Artikolu, dan ir-Regolament ma jmurx lil hinn minn dak li hu meħtieġ sabiex jintlaħqu dawk l-objettivi. (36)Dan ir-Regolament għandu japplika għal titolizzazzjonijiet li jinħarġu mad-dħul fis-seħħ ta’ dan ir-Regolament jew wara.

(37)Għall-pożizzjonijiet ta' titolizzazzjoni pendenti fid-data tad-dħul fis-seħħ ta' dan ir-Regolament, l-oriġinaturi, l-isponsors u l-SSPEs jistgħu jużaw id-deżinjazzjoni "STS" diment li t-titolizzazzjoni tikkonforma mar-rekwiżiti STS. Għaldaqstant, l-oriġinaturi, l-isponsors u l-SSPEs għandhom ikunu kapaċi jippreżentaw notifika STS skont l-Artikolu 14 (1) ta' dan ir-Regolament lill-ESMA. (38)Essenzjalment, ir-rekwiżiti ta’ diliġenza dovuta jittieħdu mil-liġi eżistenti tal-Unjoni u, b’hekk, għandhom japplikaw għal titolizzazzjonijiet maħruġin fl-1 ta’ Jannar 2011 jew wara, u għal titolizzazzjonijiet maħruġin qabel dakinhar, meta wara l-31 ta’ Diċembru 2014 ikunu ġew sostiwtiti jew żdiedu skoperturi sottostanti ġodda. L-artikoli relevanti tar-Regolament Delegat tal-Kummissjoni (UE) Nru 625/2014 li jispeċifikaw ir-rekwiżiti ta’ ritenzjoni tar-riskji għall-istituzzjonijiet ta’ kreditu u għad-ditti tal-investiment kif definiti fl-Artikolu 4(1) (1) u (2) tar-Regolament (UE) Nru 2013/575 għandhom jibqgħu applikabbli sa meta jidħlu fis-seħħ l-istandards tekniċi regolatorji dwar ir-ritenzjoni tar-riskju skont dan ir-Regolament. Minħabba raġunijiet ta' ċertezza tad-dritt, l-istituzzjonijiet ta' kreditu jew id-ditti tal-investiment, l-impriżi tal-assigurazzjoni, l-impriżi tar-riassigurazzjoni u l-maniġers ta’ fondi ta’ investiment alternattiv għandhom, għal pożizzjonijiet ta’ titolizzazzjoni pendenti mid-dħul fis-seħħ ta' dan ir-Regolament, ikomplu jkunu soġġetti għall-Artikolu 405 tar-Regolament (UE) Nru 575/2013 u għall-Kapitoli 1, 2 u 3 u għall-Artikolu 22 tar-Regolament Delegat tal-Kummissjoni (UE) Nru 625/2014, għall-Artikoli 254 u 255 tar-Regolament Delegat tal-Kummissjoni (UE) Nru 2015/35 u għall-Artikolu 51 tar-Regolament Delegat tal-Kummissjoni (UE) Nru 231/2013 rispettivament. Sabiex jiżgura li l-oriġinaturi, l-isponsors u l-SSPEs jikkonformaw mal-obbligi ta' trasparenza tagħhom, sakemm jidħlu fis-seħħ l-istandards tekniċi regolatorji li jridu jiġu adottati mill-Kummissjoni skont dan ir-Regolament, huma jagħmlu l-informazzjoni msemmija fl-Annessi I sa VIII tar-Regolament Delegat 2015/3/UE disponibbli għas-sit web imsemmi fl-Artikolu 5 (4) ta' dan ir-Regolament. ADOTTAW DAN IR-REGOLAMENT: Kapitolu 1 Dispożizzjonijiet ġenerali Artikolu 1 Suġġett u kamp ta’ applikazzjoni 1.Dan ir-Regolament jistabbilixxi qafas ġenerali għat-titolizzazzjoni. Jiddefinixxi t-titolizzazzjoni u jistabbilixxi r-rekwiżiti dwar id-diliġenza dovuta, ir-ritensjoni tar-riskju u t-trasparenza għal partijiet involuti fit-titolizzazzjonijiet, bħal investituri istituzzjonali, oriġinaturi, sponsors, mutwanti oriġinali u entitajiet bi skop speċjali tat-titolizzazzjoni. Jipprovdi wkoll qafas għal titolizzazzjoni Sempliċi, Trasparenti u Standardizzata, jew “STS”. 2.Dan ir-Regolament japplika għal investituri istituzzjonali li jiġu skoperti għal titolizzazzjoni u għal oriġinaturi, mutwanti oriġinali, sponsors u entitajiet bi skop speċjali tat-titolizzazzjoni. Artikolu 2 Definizzjonijiet Għall-finijiet ta’ dan ir-Regolament, għandhom japplikaw id-definizzjonijiet li ġejjin: (1)“titolizzazzjoni” tfisser tranżazzjoni jew skema, li biha riskju ta’ kreditu assoċjat mal-iskopertura jew aggregazzjoni ta’ skoperturi tkun segmentata, u jkollha ż-żewġ karatteristiċi li ġejjin: (a)il-pagamenti fit-tranżazzjoni jew l-iskema jkunu dipendenti fuq il-prestazzjoni tal-iskoperturi jew l-aggregazzjoni ta’ skoperturi; (b)is-subordinazzjoni tas-segmenti tiddetermina d-distribuzzjoni tat-telf matul il-ħajja kurrenti tat-tranżazzjoni jew skema. (2)“Entità bi Skop Speċjali tat-Titolizzazzjoni” jew “SSPE” tfisser korporazzjoni, fiduċjarja jew entità ġuridika oħra, għajr oriġinatur jew sponsor, stabbilita għall-fini ta’ twettiq ta’ titolizzazzjoni waħda jew iktar, li l-attivitajiet tagħha huma limitati għal dawk xierqa sabiex jintlaħaq dak l-objettiv, bi struttura li hija maħsuba sabiex tiżola l-obbligi tal-SSPE minn dawk tal-oriġinatur, u fejn id-detenturi tal-interessi benefiċjarji jkollhom id-dritt ta’ rahan jew skambju ta’ dawk l-interessi mingħajr ebda restrizzjoni; (3)“oriġinatur” tfisser entità li:

(a)hi stess jew permezz ta’ entitajiet relatati, b’mod dirett jew indirett, kienet involuta fil-ftehim oriġinali li ħoloq l-obbligi jew l-obbligi potenzjali tad-debitur jew id-debitur potenzjali li wasslu għat-titolizzazzjoni tal-iskoperturi; jew (b)tixtri l-iskoperturi ta’ parti terza għan-nom tagħha stess u mbagħad tittitolizzahom; (4)“rititolizzazzjoni” tfisser titolizzazzjoni li biha tal-inqas waħda mill-iskoperturi sottostanti tkun pożizzjoni ta’ titolizzazzjoni. (5)“sponsor” tfisser istituzzjoni ta’ kreditu jew ditta tal-investiment kif definita fl-Artikolu 4(1) il-punti (1) u (2) tar-Regolament (UE) Nru 2013/575 għajr oriġinatur li jistabbilixxi u jimmaniġġja programm ta’ karta kummerċjali garantita b’assi jew tranżazzjoni jew skema ta’ titolizzazzjoni oħra li tixtri skoperturi mingħand entitajiet terzi; (6)“segment” tfisser segment stabbilit b’kuntratt tar-riskju ta’ kreditu assoċjat ma’ skopertura jew aggregazzjoni ta’ skoperturi, li bih pożizzjoni fis-segment tinvolvi riskju ta’ telf ta’ kreditu ikbar jew inqas minn pożizzjoni tal-istess ammont f’segment ieħor, bla ma titqies il-protezzjoni tal-kreditu pprovduta minn partijiet terzi direttament lid-detenturi tal-pożizzjonijiet fis-segment jew f’segmenti oħrajn; (7)“programm tal-karta kummerċjali garantita b’assi (ABCP)” jew “programm ABCP” tfisser programm ta’ titolizzazzjonijiet li t-titoli maħruġin minnu jieħdu l-forma predominanti ta’ karta kummerċjali garantita b’assi b’maturità oriġinali ta’ sena jew inqas; (8)“tranżazzjoni tal-karta kummerċjali garantita b’assi (ABCP)” jew “tranżazzjoni ABCP” tfisser titolizzazzjoni fi ħdan programm ABCP; (9)“titolizzazzjoni tradizzjonali” tfisser titolizzazzjoni li tinvolvi t-trasferiment ekonomiku tal-iskoperturi li jkunu titolizzati. Dan għandu jseħħ permezz tat-trasferiment tas-sjieda tal-iskoperturi titolizzati mill-istituzzjoni oriġinatriċi lil SSPE jew permezz ta’ subparteċipazzjoni minn SSPE. It-titoli maħruġa ma jirrappreżentawx obbligazzjonijiet ta’ ħlas tal-istituzzjoni oriġinatriċi; (10)“titolizzazzjoni sintetika” tfisser titolizzazzjoni li biha t-trasferiment tar-riskju jinkiseb bl-użu ta’ derivattivi tal-kreditu jew garanziji, u l-iskoperturi li jiġu titolizzati jibqgħu skoperturi tal-oriġinatur; (11)"investitur" tfisser persuna li żżomm titoli li jirriżultaw minn titolizzazzjoni; (12)“investituri istituzzjonali” tfisser impriżi tal-assigurazzjoni kif definiti fl-Artikolu 13 (1) tad-Direttiva 2009/138/KE tal-Parlament Ewropew u tal-Kunsill tal-25 ta’ Novembru 2009 dwar il-bidu u l-eżerċizzju tan-negozju tal-assigurazzjoni u tar-riassigurazzjoni (Solvibbiltà II); l-impriżi tar-riassigurazzjoni kif definiti fl-Artikolu 13 punt (4) tad-Direttiva 2009/138/KE; l-istituzzjonijiet għall-provvista ta’ rtirar okkupazzjonali li jaqgħu taħt il-kamp ta’ applikazzjoni tad-Direttiva 2003/41/KE tal-Parlament Ewropew u tal-Kunsill skont l-Artikolu 2 tagħha, sakemm Stat Membru ma jkunx għażel li ma japplikax dik id-Direttiva sħiħa jew partijiet minnha għal dik l-istituzzjoni skont l-Artikolu 5 ta’ dik id-Direttiva; maniġer ta’ fond ta’ investiment alternattiv (AIFM) kif definit fl-Artikolu 4(1)(b) tad-Direttiva 2011/61/UE tal-Parlament Ewropew u tal-Kunsill li jimmaniġġja u/jew iqiegħed fis-suq AIFs fl-Unjoni; jew kumpanija ta’ mmaniġġjar tal-UCITS kif definita fl-Artikolu 2(1)(b) tad-Direttiva 2009/65/KE tal-Parlament Ewropew u tal-Kunsill; jew UCITS immaniġġjata internament, li hija kumpanija tal-investiment awtorizzata skont id-Direttiva 2009/65/KE u li ma għażlitx kumpanija ta’ mmaniġġjar awtorizzata skont dik id-Direttiva għall-immaniġġjar tagħha; jew istituzzjonijiet ta’ kreditu jew ditti tal-investiment kif definiti fl-Artikolu 4(1) (1) u (2) tar-Regolament (UE) Nru 2013/575; (13)“serviser” tfisser entità kif definita fl-Artikolu 142(1) il-punt (8) tar-Regolament Nru 2013/575/UE; (14)“faċilità ta’ likwidità” tfisser il-pożizzjoni ta’ titolizzazzjoni li tirriżulta minn ftehim kuntrattwali sabiex jiġi pprovdut finanzjament li jiżgura l-prontezza tal-flussi tal-flus lill-investituri; (15)“skopertura ċirkolanti” tfisser skopertura fejn il-bilanċi pendenti tal-konsumaturi jitħallew ivarjaw skont id-deċiżjonijiet tagħhom ta’ teħid ta’ self u ripagament, sa limitu miftiehem; (16)“titolizzazzjoni ċirkolanti” tfisser titolizzazzjoni fejn l-istruttura nnifisha tat-titolizzazzjoni tkun ċirkolanti billi l-iskoperturi jiżdiedu jew jitneħħew mill-aggregazzjoni ta’ skoperturi irrispettivament milli jekk l-iskoperturi humiex ċirkolanti jew le; (17)“klawżola ta’ ammortizzament antiċipat” tfisser klawżola ta’ kuntratt f’titolizzazzjoni ta’ skoperturi ċirkolanti jew titolizzazzjoni ċirkolanti li teħtieġ, meta jseħħu avvenimenti definiti, li l-pożizzjonijiet tal-investituri jinfdew qabel il-maturità stipulata oriġinarjament tat-titoli maħruġin; (18)“segment tal-eww